02009A0228(01) — SK — 18.02.2019 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenená a doplnená:





Opravená a doplnená:









▼B

DOČASNÁ DOHODA

o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane

OBSAH PREAMBULA HLAVA I CIELE HLAVA II PARTNERSTVO PRE ROZVOJ HLAVA III OBCHODNÝ REŽIM PRE PRODUKTY KAPITOLA 1 Clá a necolné opatrenia KAPITOLA 2 Nástroje ochrany obchodu KAPITOLA 3 Colný režim a uľahčenie obchodu KAPITOLA 4 Technické prekážky obchodu a sanitárne a fytosanitárne opatrenia KAPITOLA 5 Riadenie lesného hospodárstva a obchod s drevom a produktmi lesného hospodárstva HLAVA IV PRÁVO USADIŤ SA, OBCHOD SO SLUŽBAMI A ELEKTRONICKÝ OBCHOD HLAVA V PRAVIDLÁ TÝKAJÚCE SA OBCHODU KAPITOLA 1 Bežné platby a pohyb kapitálu KAPITOLA 2 Hospodárska súťaž KAPITOLA 3 Duševné vlastníctvo KAPITOLA 4 Verejné obstarávanie KAPITOLA 5 Trvalo udržateľný rozvoj KAPITOLA 6 Ochrana osobných údajov HLAVA VI PREDCHÁDZANIE SPOROM A ICH UROVNÁVANIE KAPITOLA 1 Cieľ a rozsah pôsobnosti KAPITOLA 2 Konzultácie a mediácia KAPITOLA 3 Postupy urovnávania sporov KAPITOLA 4 Všeobecné ustanovenia HLAVA VII VŠEOBECNÉ VÝNIMKY HLAVA VIII VŠEOBECNÉ A ZÁVEREČNÉ USTANOVENIA







„STREDNÁ AFRIKA“, KTORÚ NA ÚČELY TEJTO DOHODY TVORÍ: KAMERUNSKÁ REPUBLIKA, na jednej strane, BELGICKÉ KRÁĽOVSTVO, BULHARSKÁ REPUBLIKA, ČESKÁ REPUBLIKA, DÁNSKE KRÁĽOVSTVO, NEMECKÁ SPOLKOVÁ REPUBLIKA, ESTÓNSKA REPUBLIKA, ÍRSKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, TALIANSKA REPUBLIKA, CYPERSKÁ REPUBLIKA, LOTYŠSKÁ REPUBLIKA, LITOVSKÁ REPUBLIKA, LUXEMBURSKÉ VEĽKOVOJVODSTVO, MAĎARSKÁ REPUBLIKA, MALTA, HOLANDSKÉ KRÁĽOVSTVO, RAKÚSKA REPUBLIKA, POĽSKÁ REPUBLIKA, PORTUGALSKÁ REPUBLIKA, RUMUNSKO, SLOVINSKÁ REPUBLIKA, SLOVENSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, a EURÓPSKE SPOLOČENSTVO, na druhej strane PREAMBULA SO ZRETEĽOM na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanú v Cotonou 23. júna 2000, revidovanú v Luxemburgu 25. júna 2005, ďalej len „dohoda z Cotonou“, V PRESVEDČENÍ, že dohodou o hospodárskom partnerstve (DHP) sa vytvorí nové a priaznivejšie prostredie pre ich vzťahy v oblastiach riadenia hospodárstva, obchodu a investícií a vytvoria sa nové príležitosti pre rast a rozvoj, KEĎŽE liberalizácia obchodu, práva usadiť sa a obchodu so službami medzi stranami sa musí zakladať na regionálnej integrácii štátov strednej Afriky, ktorej cieľom je podpora ich harmonickej a postupnej integrácie do svetového hospodárstva so zreteľom na ich politické rozhodnutia a rozvojové priority a splnenie podmienok stanovených v zmluvách Svetovej obchodnej organizácie (WTO), KEĎŽE strany nebudú podporovať priame zahraničné investície prostredníctvom oslabenia svojich vnútroštátnych zákonov a iných právnych predpisov v oblasti životného prostredia, práce, zdravia pri práci alebo bezpečnosti alebo prostredníctvom zmiernenia svojich vnútroštátnych zákonov a iných právnych predpisov v oblasti práce alebo právnych predpisov, ktorých cieľom je chrániť a podporovať kultúrnu rozmanitosť. Strany preto opätovne potvrdzujú svoj záväzok dodržiavať tieto vnútroštátne zákony alebo iné právne predpisy alebo to navrhnúť v záujme podpory práva usadiť sa, získavania, rozširovania alebo udržovania investícií alebo investora na svojom území, SA DOHODLI TAKTO:







HLAVA I

CIELE

Članok 1

Dočasná dohoda

Touto dohodou sa stanovuje počiatočný rámec pre dohodu o hospodárskom partnerstve (DHP).

Pod „počiatočným rámcom“ strany rozumejú dočasnú dohodu, ktorá obsahuje na jednej strane faktické záväzky vymáhateľné podľa ustanovení tejto dohody, a na druhej strane rokovania umožňujúce integrovať dodatočné prvky s cieľom dosiahnuť úplnú DHP v súlade s dohodou z Cotonou.

Članok 2

Všeobecné ciele a rozsah pôsobnosti

Všeobecné ciele tejto dohody sú:

a) prispieť k zníženiu a následnému odstráneniu chudoby vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a dohodou z Cotonou;

b) podporovať konkurencieschopnejšiu a rozmanitejšiu regionálnu ekonomiku a vyšší rast v strednej Afrike;

c) podporovať regionálnu integráciu, hospodársku spoluprácu a dobrú správu vecí verejných v regióne Strednej Afriky;

d) podporovať postupnú integráciu zmluvnej strany Stredná Afrika do svetového hospodárstva v súlade s jej politickými rozhodnutiami a prioritami rozvoja;

e) zlepšovať kapacity zmluvnej strany Stredná Afrika v oblasti obchodnej politiky a otázok týkajúcich sa obchodu;

f) stanoviť a uplatňovať účinný, predvídateľný a transparentný regionálny regulačný rámec pre obchod a investície v regióne strednej Afriky, a týmto zlepšovať podmienky na zvýšenie investícií a iniciatív súkromného sektora a na zvýšenie kapacity ponuky produktov a služieb, konkurencieschopnosti a hospodárskeho rastu regiónu;

g) posilniť existujúce vzťahy medzi stranami na základe solidarity a vzájomného záujmu. Na tento účel dohoda v súlade s povinnosťami vyplývajúcimi z členstva vo WTO zlepší obchodné a hospodárske vzťahy, podporí novú obchodnú dynamiku medzi stranami prostredníctvom postupnej a asymetrickej liberalizácie obchodu medzi nimi, posilní, rozšíri a prehĺbi spoluprácu vo všetkých sektoroch, ktoré sa týkajú obchodu;

h) podporovať rozvoj súkromného sektora a rast zamestnanosti.

Článok 3

Osobitné ciele

V súlade s článkami 34 a 35 dohody z Cotonou sú osobitné ciele tejto dohody tieto:

a) vytvoriť základy pre dojednanie DHP, ktorá v strednej Afrike prispeje k zníženiu chudoby, podporí regionálnu integráciu, hospodársku spoluprácu a dobrú správu vecí verejných a zlepší výrobné, vývozné a zásobovacie kapacity strednej Afriky, ako aj schopnosť pritiahnuť zahraničné investície a jej schopnosti týkajúce sa obchodnej politiky a obchodných otázok;

b) podporovať harmonickú a postupnú integráciu strednej Afriky do svetového hospodárstva v súlade s jej politickými rozhodnutiami a prioritami rozvoja;

c) posilniť existujúce vzťahy medzi stranami na základe solidarity a vzájomného záujmu;

d) vytvoriť dohodu, ktorá je v súlade s pravidlami WTO;

e) vytvoriť základy na rokovanie o účinnom, predvídateľnom a transparentnom regionálnom regulačnom rámci pre obchod, investície, hospodársku súťaž, duševné vlastníctvo, verejné obstarávanie a trvalo udržateľný rozvoj v regióne strednej Afriky, a tento rámec uplatňovať, a týmto zlepšiť podmienky na zvýšenie investícií a iniciatívy súkromného sektora a na zvýšenie kapacít ponuky tovaru a služieb, konkurencieschopnosti a hospodárskeho rastu regiónu;

f) vypracovať plán rokovaní o oblastiach uvedených v písmene e), v prípade ktorých nebolo možné ukončiť rokovania v roku 2007.







HLAVA II

PARTNERSTVO PRE ROZVOJ

Článok 4

Rámec na posilnenie kapacít v Strednej Afrike

Strany potvrdzujú, že si želajú podporovať posilnenie kapacít a modernizáciu hospodárstiev v strednej Afrike prostredníctvom rôznych nástrojov, ktoré majú k dispozícii, a najmä zavedením hospodárskeho a inštitucionálneho rámca na vnútroštátnej a regionálnej úrovni, ktorý vedie k rastu konkurencieschopnej hospodárskej aktivity v strednej Afrike prostredníctvom nástrojov obchodnej politiky a nástrojov rozvojovej spolupráce vymedzených v článku 7.

Článok 5

Prioritné oblasti posilňovania kapacít a modernizácia

1. Zmluvná strana Stredná Afrika v partnerstve so zmluvnou stranou ES bude prostredníctvom nástrojov spolupráce vymedzených v článku 7 podporovať zvýšenie kvantity a kvality tovaru a služieb vyprodukovaných a vyvážaných zmluvnou stranou Stredná Afrika, najmä v týchto oblastiach:

a) Rozvoj základnej regionálnej infraštruktúry

— doprava

— energetika

— telekomunikácie

b) Poľnohospodárstvo a bezpečnosť potravín

— poľnohospodárska výroba

— agropriemysel

— rybné hospodárstvo

— chov hospodárskych zvierat

— akvakultúra a rybolovné zdroje

c) Priemysel, diverzifikácia a konkurencieschopnosť hospodárstiev

— modernizácia podnikov

— priemysel

— normy a certifikácia (sanitárne a fytosanitárne opatrenia (SPS), kvalita, zootechnické normy atď.)

d) Prehĺbenie regionálnej integrácie

— rozvoj spoločného regionálneho trhu

— dane a clá

e) Zlepšenie podnikateľského prostredia

— harmonizácia vnútroštátnych obchodných politík

2. V rámci vykonávania tohto partnerstva sa strany riadia spoločnou príručkou v prílohe I.

3. V rámci vykonávania tejto dohody strany potvrdzujú, že si želajú podporovať modernizáciu výrobných sektorov strednej Afriky, ktorých sa týka táto dohoda, prostredníctvom nástrojov spolupráce vymedzených v článku 7.

Článok 6

Podnikateľské prostredie

Strany sa domnievajú, že podnikateľské prostredie je hlavným faktorom hospodárskeho rozvoja, a že z tohto dôvodu je zámerom ustanovení tejto dohody prispievať k tomuto spoločnému cieľu. Signatárske štáty strednej Afriky, ktoré sú takisto signatármi dohody Organizácie pre harmonizáciu obchodného práva v Afrike (OHADA – Organisation pour l'Harmonisation en Afrique du Droit des Affaires), sa zaväzujú uplatňovať a vykonávať ustanovenia tejto dohody nediskriminačným a účinným spôsobom.

Článok 7

Spolupráca na účely financovania rozvoja

1. Ustanovenia dohody z Cotonou týkajúce sa hospodárskej a regionálnej spolupráce a integrácie sa budú vykonávať s cieľom maximalizovať prínosy stanovené v tejto dohode.

2. Financovanie Európskeho spoločenstva ( 1 ) týkajúce sa rozvojovej spolupráce medzi zmluvnou stranou Stredná Afrika a Európskym spoločenstvom na podporu vykonávania tejto dohody sa uskutoční v rámci príslušných pravidiel a postupov stanovených v dohode z Cotonou, najmä programových postupov Európskeho rozvojového fondu (ERF) a v rámci príslušných nástrojov financovaných zo všeobecného rozpočtu Európskej únie. V tejto súvislosti bude podpora vykonávania tejto dohody jednou z priorít.

3. Členské štáty Európskeho spoločenstva sa zaväzujú spoločne podporovať prostredníctvom svojich rozvojových politík a nástrojov vrátane pomoci pre obchod činnosti pre rozvoj regionálnej hospodárskej spolupráce a vykonávanie tejto dohody na vnútroštátnej ako aj regionálnej úrovni v súlade so zásadami účinnosti a komplementárnosti pomoci.

4. Strany budú spolupracovať s cieľom uľahčiť účasť iných darcov, ktorí budú chcieť podporovať úsilie zmluvnej strany Stredná Afrika o naplnenie cieľov súčasnej dohody.

5. Strany uznávajú užitočnosť osobitných regionálnych mechanizmov financovania, ktoré podporujú vykonávanie tejto dohody, a podporujú úsilie regiónu v tomto smere.

Článok 8

Podpora zavedenia pravidiel týkajúcich sa obchodu

Strany sa zhodli, že zavedenie pravidiel týkajúcich sa obchodu, pre ktoré sú v jednotlivých príslušných kapitolách tejto dohody podrobne vymedzené oblasti spolupráce, prispieva k dosiahnutiu cieľov tejto dohody. Spolupráca v tejto oblasti sa uskutoční v súlade s pravidlami uvedenými v článku 7.

Článok 9

Financovanie partnerstva

1. Strany sa dohodli na zriadení regionálneho fondu DHP (FORAPE), vytvoreného regiónom strednej Afriky a pre tento región, ktorého účelom je koordinovať podporu, ktorá prispeje k účinnému financovaniu prioritných akcií, ktorých cieľom je posilnenie produkčných kapacít štátov strednej Afriky, ako je uvedené v článku 5, a opatrení uvedených v článku 10. Región stanoví do konca roka 2008 pravidlá fungovania a správy regionálneho fondu DHP. Zmluvná strana ES využije toto obdobie na dokončenie posúdenia uvedených pravidiel.

2. FORAPE bude financovaný zo zdrojov poskytnutých stranami, najmä z príspevkov ERF, príspevkov členských štátov Európskej únie, ako aj prípadných príspevkov ďalších darcov.

3. Bez ohľadu na odseky 1 a 2 sa Európske spoločenstvo zaväzuje, že svoju podporu bude poskytovať buď prostredníctvom regionálnych mechanizmov financovania, alebo prostredníctvom mechanizmov vybraných signatárskymi krajinami tejto dohody, so zreteľom na pravidlá a postupy stanovené v dohode z Cotonou a v súlade so zásadami účinnej pomoci.

4. Strany budú spolupracovať s cieľom uľahčiť prispievanie ostatných darcov do FORAPE.

Článok 10

Spolupráca v oblasti daňových úprav

1. Strany uznávajú výzvy, ktoré odstránenie alebo podstatné zníženie ciel stanovené v tejto dohode môžu predstavovať pre signatárske štáty strednej Afriky, a dohodli sa na začatí dialógu a spolupráce v tejto oblasti.

2. Vzhľadom na harmonogram odstránenia dohodnutý stranami tejto dohody sa tieto strany dohodli začať hĺbkový dialóg o opatreniach týkajúcich sa daňových úprav, ktoré treba prijať, a ktoré by mohli obnoviť rozpočtovú rovnováhu z dlhodobého hľadiska.

3. V nadväznosti na odseky 1 a 2 tohto článku sa strany dohodli spolupracovať v rámci ustanovení článku 7 a zaväzujú sa vykonávať opatrenia technickej a finančnej pomoci v týchto oblastiach:

a) prínos k vyrovnávaniu čistého vplyvu na dane v plnom súlade s daňovými reformami;

b) podpora daňovej reformy sprevádzaná dialógom v tejto oblasti.

4. Strany súhlasia s tým, že sa v rámci Výboru DHP v čo najkratšom čase dohodnú na metodike hodnotenia čistého vplyvu na dane. V tomto istom rámci sa strany následne dohodnú na doplnkových štúdiách a činnostiach, ktoré treba uskutočniť.

Článok 11

Spolupráca na medzinárodných fórach

Strany sa budú snažiť spolupracovať na všetkých medzinárodných fórach, na ktorých sa diskutuje o témach súvisiacich s týmto partnerstvom.

Článok 12

Úvahy o rozvojovom partnerstve

Strany sa dohodli, že v roku 2008 prehĺbia úvahy o rozvojovom partnerstve stanovenom v tejto hlave vrátane spôsobov jeho uskutočnenia.







HLAVA III

OBCHODNÝ REŽIM PRE PRODUKTY







KAPITOLA 1

Clá a necolné opatrenia

Článok 13

Pravidlá pôvodu

1. V zmysle tejto kapitoly sa výraz „s pôvodom“ uplatňuje na tovar spĺňajúci pravidlá pôvodu platné k 1. januáru 2008 na území strán.

2. Výbor DHP priloží k tejto dohode spoločný recipročný režim, ktorý nadobudne platnosť v deň predbežného vykonávania tejto dohody.

3. Strany uskutočnia najneskôr tri roky po dátume nadobudnutia platnosti tejto dohody revíziu platných ustanovení, ktorými sa spravujú pravidlá pôvodu, s cieľom zjednodušiť pojmy a metódy používané na určenie pôvodu vzhľadom na rozvojové ciele strednej Afriky. V rámci tejto revízie strany zohľadnia technologický rozvoj, výrobný postup a všetky ostatné faktory vrátane prebiehajúcich reforiem týkajúcich sa pravidiel pôvodu, ktoré by mohli vyžadovať zmeny dohodnutého recipročného režimu. O každej zmene alebo nahradení rozhodne Výbor DHP.

Článok 14

Clá

Pod clami sa rozumejú akékoľvek poplatky alebo platby vrátane každej prirážky alebo príplatku, ktoré sa ukladajú na dovoz alebo vývoz, alebo v súvislosti s dovozom alebo vývozom produktov. Nepatria sem:

a) platby zodpovedajúce vnútroštátnym daniam alebo platbám uloženým v súlade s nižšie uvedeným článkom 23;

b) antidumpingové, vyrovnávacie alebo ochranné opatrenia uplatňované v súlade s ustanoveniami kapitoly o nástrojoch ochrany obchodu.

c) poplatky a iné platby uložené v súlade s článkom 18.

Článok 15

Odstránenie vývozných ciel

1. Pri obchode medzi stranami sa od dátumu nadobudnutia platnosti tejto dohody nezavedie žiadne nové vývozné clo, ani sa nezvýši už zavedené clo.

2. Avšak v prípade vážneho problému týkajúceho sa verejných financií alebo potreby posilnenia ochrany životného prostredia môže zmluvná strana Stredná Afrika po konzultácii so zmluvnou stranou ES zaviesť vývozné clá v prípade obmedzeného počtu dodatočného tovaru.

3. Výbor DHP uskutoční pravidelné hodnotenie s cieľom posúdiť vplyv a relevantnosť vývozných ciel uplatňovaných v rámci tohto článku.

Článok 16

Pohyb produktov

1. Produkty s pôvodom v Európskom spoločenstve alebo v zmluvnej strane Stredná Afrika podliehajú clu na území druhej strany iba raz.

2. Pokiaľ ide o produkty s pôvodom v Európskom spoločenstve, clo, ktoré sa má zaplatiť v súlade s touto dohodou, sa vyberá na účet signatárskeho štátu strednej Afriky, ktorého územie je miestom spotreby.

3. Zmluvná strana Stredná Afrika prijme všetky opatrenia potrebné na zabezpečenie účinného vykonávania ustanovení tohto článku, ako aj na podporu voľného pohybu produktov v signatárskych štátoch strednej Afriky. Obidve strany sa dohodli na spolupráci v tejto oblasti v rámci článkov 7 a 8. Táto spolupráca sa prispôsobí typu mechanizmu, ktorý si nakoniec zmluvná strana Stredná Afrika vyberie.

4. Strany sa dohodli na spolupráci v záujme uľahčenia pohybu produktov a zjednodušenia colných postupov, ako je ustanovené v kapitole 3 hlavy III.

Článok 17

Klasifikácia produktov

Klasifikácia produktov, na ktoré sa vzťahuje táto dohoda, zodpovedá príslušnej colnej nomenklatúre každej strany v súlade s Harmonizovaným systémom opisu a číselného označovania tovaru („HS“).

Članok 18

Poplatky a iné platby

1. Poplatky a iné platby uvedené v článku 14 písm. c) nesmú presiahnuť približné náklady na poskytnuté služby a nemôžu predstavovať opatrenia na nepriamu ochranu domácich produktov alebo zdaňovanie dovozu alebo vývozu na daňové účely. Vzťahuje sa na ne osobitná colná sadzba zodpovedajúca približným nákladom na poskytnuté služby a nevypočítavajú sa podľa hodnoty ad valorem. Poplatky a iné platby sa neukladajú za konzulárne služby ako sú konzulárne faktúry a osvedčenia (úplný zoznam stanoví Výbor DHP).

2. S cieľom podporiť regionálnu integráciu a zabezpečiť zrozumiteľnosť pre hospodárske subjekty zmluvná strana Stredná Afrika súhlasí so zavedením štandardizovaných ustanovení pre oblasť, na ktorú sa vzťahuje tento článok, najneskôr do 1. januára 2013.

Članok 19

Priaznivejšie zaobchádzanie na základe dohôd o hospodárskej integrácii

1. Pokiaľ ide o oblasti, na ktoré sa vzťahuje táto kapitola, zmluvná strana ES poskytne zmluvnej strane Stredná Afrika priaznivejšie zaobchádzanie, ktoré by mohlo vyplývať zo skutočnosti, že zmluvná strana ES sa po podpise tejto dohody stane stranou dohody o hospodárskej integrácii s tretími stranami.

2. Pokiaľ ide o oblasti, na ktoré sa vzťahuje táto kapitola, zmluvná strana Stredná Afrika poskytne zmluvnej strane ES akékoľvek priaznivejšie zaobchádzanie, ktoré by mohlo vyplývať zo skutočnosti, že zmluvná strana Stredná Afrika sa po podpise tejto dohody stane stranou dohody o hospodárskej integrácii s významným obchodným partnerom.

3. Ak zmluvná strana Stredná Afrika získala od významného obchodného partnera podstatne priaznivejšie zaobchádzanie než je zaobchádzanie poskytnuté zmluvnou stranou ES v dohode o hospodárskej integrácii uzatvorenej medzi zmluvnou stranou Stredná Afrika a týmto istým partnerom, strany začnú konzultácie a spolu sa rozhodnú o vykonávaní ustanovení odseku 2.

4. Na účely tohto článku sa „dohodou o hospodárskej integrácii“ rozumie dohoda, ktorá podstatne liberalizuje obchod a výrazne zrušuje alebo odstraňuje diskrimináciu medzi stranami prostredníctvom odstránenia existujúcich diskriminačných opatrení a/alebo zákazu nových diskriminačných opatrení a väčšmi diskriminačných opatrení, a to buď pri nadobudnutí platnosti tejto dohody, alebo na základe primeraného harmonogramu.

5. Na účely tohto článku sa „významným obchodným partnerom“ rozumie každá rozvinutá krajina alebo každá krajina, ktorej podiel svetového obchodu v roku predchádzajúcom nadobudnutiu platnosti dohody o hospodárskej spolupráci uvedenej v odseku 2 presahuje 1 percento, alebo každá skupina krajín konajúca jednotlivo, spoločne alebo prostredníctvom dohody o hospodárskej integrácii, ktorej podiel svetového obchodu v roku predchádzajúcom nadobudnutiu platnosti dohody o hospodárskej integrácii uvedenej v odseku 2 presahuje 1,5 percenta ( 2 ).

6. Ustanovenia tejto kapitoly nemožno vykladať tak, že ukladajú stranám povinnosť vzájomne si poskytnúť priaznivejšie zaobchádzanie uplatniteľné v dôsledku toho, že jedna zo strán je v deň podpisu tejto dohody stranou dohody o regionálnej hospodárskej integrácii s treťou stranou.

Članok 20

Clá na produkty s pôvodom v signatárskych štátoch strednej Afriky

1. Produkty s pôvodom v zmluvnej strane Stredná Afrika sa dovážajú do zmluvnej strany ES oslobodené od cla, s výnimkou produktov uvedených v prílohe II a za podmienok vymedzených v tejto prílohe.

2. V rámci obchodu medzi stranami sa nezavedie žiadne nové clo, ani sa nezvýši už zavedené clo.

Članok 21

Clá na produkty s pôvodom v Európskom spoločenstve

1. Základné clo pre každý produkt je uvedené v prílohe III.

2. V rámci obchodu medzi stranami sa nezavedie žiadne nové clo, ani sa nezvýši clo uvedené v prílohe III.

3. Bez ohľadu na odsek 2 bude môcť stredná Afrika v rámci zavedenia spoločných vonkajších colných sadzieb najneskôr od 1. januára 2013, pokiaľ všeobecný vplyv týchto ciel nie je väčší ako vplyv ciel uvedených v prílohe III, uskutočniť revíziu základných ciel uvedených v prílohe III, ktoré sa uplatňujú na produkty s pôvodom v Európskom spoločenstve. V tomto prípade Výbor DHP zodpovedajúcim spôsobom zmení a doplní prílohu III.

4. Clá na vývoz produktov vymedzených ako produkty s pôvodom v Európskom spoločenstve, ktorých zoznam je uvedený v prílohe III v kategóriách „1“, „2“ a „3“, sa definitívne rušia podľa podmienok stanovených v nižšie uvedenej tabuľke. Percentuálne zníženie colných sadzieb stanovené v tabuľke nižšie sa uplatňuje buď na colné sadzby stanovené v odseku 1 alebo na prípadné nové colné sadzby vymedzené podľa podmienok odseku 3.







Kategória 1. 1. 2008 1. 1. 2009 1. 1. 2010 1. 1. 2011 1. 1. 2012 1. 1. 2013 1. 1. 2014 1 0 % 0 % 25 % 50 % 75 % 100 % 2 0 % 0 % 0 % 15 % 30 % 45 % 60 % 3 0 % 0 % 0 % 0 % 0 % 0 % 10 %







Kategória 1. 1. 2015 1. 1. 2016 1. 1. 2017 1. 1. 2018 1. 1. 2019 1. 1. 2020 1. 1. 2021 1 2 75 % 90 % 100 % 3 20 % 30 % 40 % 50 % 60 % 70 % 80 %







Kategória 1. 1. 2022 1. 1. 2023 1 2 3 90 % 100 %

5. Dovoz produktov s pôvodom v Európskom spoločenstve, ktorých zoznam je uvedený v prílohe III v kategórii „5“, je zložený z produktov, ktorých clo je vymedzené v súlade s ustanoveniami odsekov 1 a 3; clá tejto kategórie nie sú znížené ani zrušené.

6. V prípade vážnych ťažkostí týkajúcich sa dovozu daného produktu Výbor DHP bude môcť preskúmať harmonogram znižovania a odstraňovania colných sadzieb na základe spoločnej dohody, ktorej prípadným cieľom je predĺženie obdobia znižovania alebo odstraňovania colných sadzieb. Počas uvedeného preskúmania nebude možné predĺžiť obdobie, v súvislosti s ktorým sa pre príslušný produkt žiadalo o preskúmanie, na obdobie dlhšie než maximálne prechodné obdobie na zníženie alebo odstránenie colných sadzieb stanovené pre ten istý výrobok. Ak Výbor DHP neprijme rozhodnutie do tridsiatich dní od podania žiadosti o preskúmanie harmonogramu, zmluvná strana Stredná Afrika môže dočasne pozastaviť harmonogram najviac na obdobie jedného roka.

Článok 22

Zákaz množstvových obmedzení

Nadobudnutím platnosti tejto dohody sa rušia všetky zákazy alebo obmedzenia pri dovoze alebo vývoze, ktoré ovplyvňujú obchod medzi dvoma stranami, s výnimkou ciel, daní, poplatkov a iných platieb uvedených v článku 18, či už sa vykonávajú prostredníctvom kvót, dovozných alebo vývozných licencií alebo iných opatrení. Nesmú sa zaviesť žiadne nové opatrenia. Ustanovenia tohto článku sa uplatňujú bez toho, aby boli dotknuté ustanovenia kapitoly tejto dohody, ktorá sa týka nástrojov ochrany obchodu.

Článok 23

Národné zaobchádzanie v oblasti zdaňovania a vnútroštátnych predpisov

1. Dovážané produkty s pôvodom na území druhej strany nemôžu priamo alebo nepriamo podliehať vnútroštátnym daniam alebo iným vnútroštátnym poplatkom nad rámec tých, ktoré sa priamo alebo nepriamo uplatňujú na podobné domáce produkty. Okrem toho strany nesmú žiadnym iným spôsobom využívať vnútroštátne dane alebo iné platby s cieľom poskytnúť ochranu domácej produkcii.

2. Na dovážané produkty s pôvodom na území druhej strany sa vzťahuje zaobchádzanie, ktoré nie je menej priaznivé ako zaobchádzanie, ktoré sa uplatňuje v prípade podobných domácich produktov v rámci zákonov, iných právnych predpisov a požiadaviek, ktoré sa vzťahujú na ich predaj, ponúkanie na predaj, kúpu, prepravu, distribúciu alebo používanie na vnútroštátnom trhu. Ustanoveniami tohto odseku nie je dotknuté uplatňovanie rozdielnych colných sadzieb za vnútroštátnu dopravu, ktoré sú založené výhradne na hospodárskom využívaní dopravných prostriedkov, a nie na pôvode produktu.

3. Strany nesmú zavádzať alebo zachovávať v platnosti akékoľvek vnútroštátne právne predpisy týkajúce sa zmiešavania, spracovania alebo používania produktov v špecifikovanom množstve alebo podieloch, ktoré by priamo alebo nepriamo vyžadovali, aby špecifikované množstvo alebo podiel produktu, ktorý je predmetom uvedeného právneho predpisu, pochádzali z domácich zdrojov. Okrem toho žiadna strana nesmie akýmkoľvek iným spôsobom uplatňovať vnútroštátne množstvové predpisy s cieľom poskytnúť ochranu domácej produkcii.

Žiadne vnútroštátne množstvové predpisy týkajúce sa zmiešavania, spracovania alebo používania produktov v špecifikovanom množstve alebo podieloch sa neuplatňujú tak, aby sa toto množstvo alebo podiely rozdelili medzi externé zdroje zásobovania.

4. V súlade s článkom III ods. 8 písm. b) Všeobecnej dohody o clách a obchode z roku 1994 (GATT 1994) ustanoveniami tohto článku nie je dotknuté vyplácanie subvencií výhradne domácim výrobcom vrátane platieb pochádzajúcich z výnosu vnútroštátnych daní alebo poplatkov uplatňovaných v súlade s ustanoveniami tohto článku a subvencií vo forme nákupov domácich produktov verejnými orgánmi.

5. Ustanovenia tohto článku sa neuplatňujú na zákony, iné právne predpisy, konania alebo postupy týkajúce sa verejného obstarávania.

6. Ustanovenia tohto článku sa uplatňujú bez toho, aby boli dotknuté ustanovenia kapitoly tejto dohody, ktorá sa týka nástrojov ochrany obchodu.

Článok 24

Vývozné subvencie na poľnohospodárske produkty

1. Zmluvná strana ES ani zmluvná strana Stredná Afrika, ani žiadny signatársky štát strednej Afriky nesmú zaviesť nové vývozné subvencie alebo zvýšiť akékoľvek existujúce subvencie takéhoto charakteru v prípade poľnohospodárskych produktov určených na územie druhej strany. V rámci existujúcich subvencií tento odsek nezakazuje zvýšenie vyplývajúce zo zmien svetových cien príslušných výrobkov.

2. Pokiaľ ide o všetky skupiny produktov vymedzených v odseku 3, na ktoré sa vzťahujú vývozné náhrady podľa právnych predpisov ES pre rovnaké základné produkty, v súvislosti s ktorými sa zmluvná strana Stredná Afrika zaviazala odstrániť colné sadzby, zmluvná strana ES sa zaväzuje odstrániť všetky existujúce subvencie poskytované na vývoz týchto skupín produktov, zodpovedajúcich rovnakým základným produktom, na územie zmluvnej strany Stredná Afrika. V rámci tohto odseku budú strany viesť konzultácie do 31. decembra 2008 s cieľom stanoviť podmienky tohto odstránenia.

3. Tento článok sa uplatňuje na produkty, na ktoré sa vzťahuje príloha I k Dohode WTO o poľnohospodárstve.

4. Tento článok sa uplatňuje bez toho, aby bolo dotknuté uplatňovanie článku 9.4 Dohody WTO o poľnohospodárstve a článok 27 Dohody WTO o subvenciách a vyrovnávacích opatreniach zo strany zmluvnej strany Stredná Afrika.

Článok 25

Potravinová bezpečnosť

Ak sa ukáže, že vykonávanie tejto dohody spôsobuje ťažkosti, pokiaľ ide o dostupnosť potravín, ktoré sú potrebné na zabezpečenie potravinovej bezpečnosti, alebo pokiaľ ide o prístup k nim, a ak táto situácia spôsobuje alebo môže spôsobiť značné ťažkosti zmluvnej strane Stredná Afrika alebo signatárskemu štátu strednej Afriky, zmluvná strana Stredná Afrika alebo tento signatársky štát strednej Afriky bude môcť prijať primerané opatrenia v súlade s postupmi vymedzenými v článku 31.

Článok 26

Osobitné ustanovenia o administratívnej spolupráci

1. Strany sa zhodli, že na uplatňovanie a kontrolu preferenčného zaobchádzania poskytnutého na základe tejto hlavy je nevyhnutná administratívna spolupráca a zdôrazňujú, že sú odhodlané bojovať proti nezrovnalostiam a podvodom v colnej oblasti a oblastiach, ktoré s ňou súvisia.

2. Ak jedna zo strán na základe objektívnych informácií zistí, že nedochádza k dostatočnej administratívnej spolupráci a/alebo že došlo k nezrovnalostiam alebo podvodu, dotknutá strana môže v súlade s týmto článkom dočasne pozastaviť preferenčné zaobchádzanie uplatňované v prípade príslušného produktu resp. produktov.

3. Na účely tohto článku sa za neposkytnutie administratívnej spolupráce okrem iného považuje:

a) opakované nedodržanie povinnosti overiť pôvod príslušného produktu resp. produktov;

b) opakované odmietnutie alebo neoprávnené omeškanie v súvislosti s následným overením dôkazu o pôvode a/alebo oznámením výsledkov tohto overenia;

c) opakované odmietnutie alebo neoprávnené omeškanie v súvislosti s udelením povolenia na spoluprácu pri overení pravosti dokumentov alebo presnosti informácií, ktoré sú relevantné z hľadiska poskytnutia príslušného preferenčného zaobchádzania.

4. Dočasné pozastavenie sa môže uplatniť za týchto podmienok:

a) Strana, ktorá na základe objektívnych informácií zistí, že nedochádza k dostatočnej administratívnej spolupráci a/alebo že dochádza k nezrovnalostiam alebo podvodu, musí svoje zistenie spolu s objektívnymi informáciami bezodkladne oznámiť Výboru DHP a v rámci neho začať na základe všetkých relevantných informácií a objektívnych zistení rokovania s cieľom dosiahnuť riešenie prijateľné pre obe strany.

b) Ak strany začali takéto rokovania v rámci Výboru DHP a nedohodli sa na prijateľnom riešení do 3 mesiacov po oznámení daných skutočností, dotknutá strana môže dočasne pozastaviť preferenčné zaobchádzanie uplatňované v prípade príslušného produktu resp. produktov. Dočasné pozastavenie sa bez zbytočného odkladu oznámi Výboru DHP.

c) Dočasné pozastavenia podľa tohto článku sa obmedzia len na rozsah nevyhnutný na ochranu finančných záujmov dotknutej strany. Nepresiahnu obdobie 6 mesiacov, ktoré možno obnoviť. Dočasné pozastavenia sa oznámia Výboru DHP okamžite po ich prijatí. Sú predmetom pravidelných rokovaní v rámci Výboru DHP, a to najmä so zámerom zrušiť ich hneď, ako prestanú existovať dôvody na ich uplatňovanie.

5. Spolu s oznámením Výboru DHP podľa odseku 4 písm. a) tohto článku dotknutá strana vo svojom úradnom vestníku uverejní oznámenie určené dovozcom. V tomto oznámení dovozcom sa v súvislosti s príslušným produktom uvádza, že sa na základe objektívnych informácií zistilo, že nedošlo k dostatočnej administratívnej spolupráci a/alebo že došlo k nezrovnalostiam alebo podvodu.

Článok 27

Riešenie administratívneho pochybenia

Ak sa orgány zodpovedné za správu preferenčných systémov pri vývoze dopustia pochybenia, a to najmä pri uplatňovaní pravidiel týkajúcich sa vymedzenia pojmu „produkty s pôvodom“ a metód administratívnej spolupráce, a ak toto pochybenie má dôsledky na dovoz a vývoz, môže strana, ktorá tieto dôsledky znáša, požiadať Výbor DHP, aby preskúmal možnosti prijatia všetkých primeraných opatrení na vyriešenie tejto situácie.

Článok 28

Spolupráca

V súlade s ustanoveniami článku 7 sa strany dohodli spolupracovať okrem iného v týchto oblastiach:

— podpora vykonávania záväzkov obchodnej politiky vyplývajúcich z tejto dohody,

— odborná príprava/podpora v súvislosti s výkladom a uplatňovaním týchto pravidiel.







KAPITOLA 2

Nástroje ochrany obchodu

Článok 29

Antidumpingové a vyrovnávacie opatrenia

1. S výhradou ustanovení tohto článku žiadne ustanovenia tejto dohody nebránia zmluvnej strane ES alebo signatárskym štátom strednej Afriky, konajúcim samostatne alebo spoločne, aby prijali antidumpingové alebo vyrovnávacie opatrenia v súlade s príslušnými dohodami WTO. Na účely tohto článku sa pôvod stanoví v súlade s nepreferenčnými pravidlami pôvodu strán.

2. Pred uložením konečných antidumpingových alebo vyrovnávacích opatrení v súvislosti s produktmi zo signatárskych štátov strednej Afriky zmluvná strana ES zváži možnosť konštruktívnych riešení stanovených v príslušných dohodách WTO.

3. Ak regionálny alebo subregionálny orgán uložil antidumpingové alebo vyrovnávacie opatrenie na dva alebo viacero signatárskych štátov strednej Afriky, súdne preskúmanie vrátane inštančného postupu pri odvolaní sa uskutoční v rámci jedného fóra.

4. V prípade, že antidumpingové alebo vyrovnávacie opatrenia možno uložiť na regionálnej alebo subregionálnej úrovni a na vnútroštátnej úrovni, strany zabezpečia, aby tieto opatrenia neboli súčasne uplatňované vo vzťahu k tomu istému produktu regionálnymi alebo subregionálnymi orgánmi na jednej strane a vnútroštátnymi orgánmi na druhej strane.

5. Zmluvná strana ES pred začatím prešetrovania oznámi signatárskym štátom strednej Afriky prijatie riadne podloženého podnetu.

6. Ustanovenia tohto článku sa uplatňujú na všetky prešetrovania, ktoré sa začnú po nadobudnutí platnosti tejto dohody.

7. Ustanovenia tohto článku nepodliehajú ustanoveniam tejto dohody týkajúcim sa mechanizmu na urovnávanie sporov.

Článok 30

Multilaterálne ochranné opatrenia

1. S výhradou ustanovení tohto článku žiadne z ustanovení tejto dohody nebráni signatárskym štátom strednej Afriky a zmluvnej strane ES prijať opatrenia v súlade s článkom XIX GATT1994, Dohodou o ochranných opatreniach a článkom 5 Dohody WTO o poľnohospodárstve. Na účely tohto článku sa pôvod stanoví v súlade s nepreferenčnými pravidlami pôvodu strán.

2. Bez toho, aby boli dotknuté ustanovenia odseku 1, vzhľadom na celkové rozvojové ciele tejto dohody a nepatrnú veľkosť hospodárstiev signatárskych štátov strednej Afriky, zmluvná strana ES neuplatňuje žiadne opatrenia prijaté podľa článku XIX Dohody GATT 1994, Dohody o ochranných opatreniach a článku 5 Dohody WTO o poľnohospodárstve na dovoz zo signatárskych štátov strednej Afriky.

3. Ustanovenia odseku 2 sa uplatňujú päť rokov od dátumu nadobudnutia platnosti tejto dohody. Najneskôr 120 dní pred ukončením tohto obdobia Výbor DHP preskúma vykonávanie týchto ustanovení z hľadiska rozvojových potrieb signatárskych štátov strednej Afriky s cieľom stanoviť, či je potrebné predĺžiť ich uplatňovanie na ďalšie obdobie.

4. Ustanovenia odseku 1 nepodliehajú ustanoveniam tejto dohody týkajúcim sa mechanizmu na urovnávanie sporov.

Článok 31

Bilaterálne ochranné opatrenia

1. Bez toho, aby boli dotknuté ustanovenia článku 30, môže strana po preskúmaní alternatívnych riešení prijať ochranné opatrenia obmedzeného trvania, ktoré sa líšia od ustanovení článkov 20 a 21 za podmienok a v súlade s postupmi stanovenými v tomto článku.

2. Ochranné opatrenia uvedené v odseku 1 sa môžu prijať, ak sa produkt jednej strany dováža na územie druhej strany v takom zvýšenom množstve a za takých podmienok, ktoré spôsobujú, alebo hrozí, že môžu spôsobiť:

a) vážnu ujmu domácemu odvetviu vyrábajúcemu podobné alebo priamo konkurujúce produkty na území dovážajúcej strany, alebo

b) narušenia v určitom hospodárskom odvetví, najmä ak tieto narušenia spôsobujú vážne sociálne problémy alebo ťažkosti, ktoré by mohli zapríčiniť vážne zhoršenie hospodárskej situácie dovážajúcej strany, alebo

c) narušenia na trhoch s podobnými alebo priamo konkurujúcimi poľnohospodárskymi produktmi ( 3 ) alebo mechanizmov regulujúcich tieto trhy.

3. Ochranné opatrenia uvedené v tomto článku nepresahujú rámec toho, čo je potrebné na nápravu vážnej ujmy alebo narušení vymedzených v odseku 2 a odseku 5 písm. b) alebo na ich predchádzanie. Tieto ochranné opatrenia dovážajúcej strany môžu pozostávať len z jedného alebo viacerých týchto opatrení:

a) pozastavenie akéhokoľvek ďalšieho znižovania dovozného cla na príslušný produkt, ako sa stanovuje v tejto dohode;

b) zvýšenie cla na príslušný produkt na úroveň, ktorá nepresahuje clo uplatňované u ostatných členov WTO a

c) zavedenie colných kvót na príslušný produkt.

4. Bez toho, aby boli dotknuté ustanovenia odsekov 1 , 2 a 3, ak sa dováža akýkoľvek produkt s pôvodom v jednom alebo vo viacerých signatárskych štátoch strednej Afriky v takých zvýšených množstvách a za takých podmienok, že tento dovoz spôsobuje, alebo hrozí, že môže spôsobiť situácie uvedené v odseku 2 písm. a), b) alebo c) v jednom alebo vo viacerých najvzdialenejších regiónoch Európskej únie, zmluvná strana ES môže prijať opatrenia dohľadu alebo ochranné opatrenia obmedzené na dotknutý región resp. regióny v súlade s postupom vymedzeným v odsekoch 6 až 9.

5.

a) Bez toho, aby boli dotknuté ustanovenia odsekov 1 , 2 a 3, ak sa dováža akýkoľvek produkt s pôvodom v zmluvnej strane ES v takých zvýšených množstvách a za takých podmienok, že tento dovoz spôsobuje, alebo hrozí, že môže spôsobiť situácie uvedené v odseku 2 písm. a), b) alebo c) v jednom signatárskom štáte strednej Afriky, tento signatársky štát strednej Afriky môže prijať opatrenia dohľadu alebo ochranné opatrenia obmedzené na svoje územie v súlade s postupom stanoveným v odsekoch 6 až 9.

b) Signatársky štát strednej Afriky môže prijať ochranné opatrenia, keď sa po znížení ciel na jeho územie dováža produkt s pôvodom v zmluvnej strane ES v takom zvýšenom množstve a na základe takých podmienok, že tento dovoz spôsobuje, alebo hrozí, že môže spôsobiť narušenie rozvíjajúceho sa odvetvia, ktoré vyrába podobný alebo priamo konkurenčný produkt. Táto doložka sa uplatňuje na obdobie pätnástich rokov od dátumu nadobudnutia platnosti tejto dohody. Opatrenia sa musia prijať v súlade s ustanoveniami odsekov 6 až 9.

6.

a) Ochranné opatrenia uvedené v tomto článku sa zachovajú len na také obdobie, ktoré je nevyhnutné na predchádzanie vážnej ujme alebo narušeniam vymedzeným v odsekoch 2, 4 a 5 alebo na ich nápravu.

b) Ochranné opatrenia uvedené v tomto článku sa uplatňujú na obdobie nepresahujúce dva roky. Ak okolnosti vyžadujúce uloženie ochranných opatrení pretrvávajú, tieto opatrenia môžu byť predĺžené na ďalšie obdobie nepresahujúce dva roky. Keď signatárske štáty strednej Afriky alebo jeden signatársky štát strednej Afriky uplatňujú ochranné opatrenie alebo keď zmluvná strana ES prijme ochranné opatrenia obmedzené na územie jedného alebo viacerých najvzdialenejších regiónov, tieto opatrenia sa môžu prijať na obdobie nepresahujúce štyri roky, a keď okolnosti vyžadujúce uloženie ochranných opatrení pretrvávajú, tieto opatrenia môžu byť predĺžené na ďalšie obdobie nepresahujúce štyri roky.

c) Pre ochranné opatrenia uvedené v tomto článku presahujúce jeden rok bude najneskôr do konca stanoveného obdobia určený jasný harmonogram ich postupného odstraňovania.

d) Žiadne ochranné opatrenie uvedené v tomto článku sa nebude uplatňovať na produkt, ktorý predtým podliehal takémuto opatreniu, minimálne počas obdobia jedného roka od skončenia uplatňovania tohto opatrenia.

7. Pri vykonávaní odsekov 1 až 6 sa uplatňujú tieto ustanovenia:

a) Keď sa strana domnieva, že nastala jedna z okolností uvedených v odsekoch 2, 4 a/alebo 5, okamžite túto záležitosť oznámi Výboru DHP.

b) Výbor DHP môže predložiť odporúčania potrebné na nápravu vzniknutých okolností. Ak Výbor DHP nepredloží žiadne odporúčanie zamerané na nápravu daných okolností alebo ak sa do 30 dní odo dňa oznámenia danej záležitosti výboru nedosiahne žiadne uspokojivé riešenie, dovážajúca strana môže v súlade s týmto článkom prijať vhodné opatrenia na nápravu daných okolností.

c) Pred prijatím opatrenia stanoveného v tomto článku alebo v prípadoch stanovených v odseku 8, príslušná strana poskytne Výboru DHP čo najskôr všetky informácie potrebné na riadne preskúmanie situácie s cieľom nájsť riešenie prijateľné pre príslušné strany.

d) Pri výbere ochranných opatrení sa uprednostnia tie, ktoré umožňujú účinne a rýchle napraviť vzniknutý problém a zároveň čo najmenej narúšajú fungovanie tejto dohody.

e) Každé ochranné opatrenie prijaté v súlade s týmto článkom sa bezodkladne oznámi Výboru DHP a je predmetom pravidelných rokovaní v rámci tohto výboru, a to najmä na účely vypracovania harmonogramu na jeho zrušenie hneď, ako to umožnia okolnosti.

8. Keď si výnimočné okolnosti vyžadujú prijať okamžité opatrenia, dotknutá dovážajúca strana, či už zmluvná strana ES, signatárske štáty strednej Afriky alebo prípadne jeden signatársky štát strednej Afriky, môže predbežne prijať opatrenia stanovené v odsekoch 3, 4 a/alebo 5 bez toho, aby dodržala požiadavky stanovené v odseku 7. Tieto opatrenia sa môžu prijať najviac na obdobie 180 dní, keď opatrenia prijala zmluvná strana ES, a na 200 dní, keď opatrenia prijali signatárske štáty strednej Afriky alebo jeden signatársky štát strednej Afriky, alebo keď sú opatrenia prijaté zmluvnou stranou ES obmedzené na územie jedného alebo viacerých najvzdialenejších regiónov. Trvanie takýchto predbežných opatrení sa odpočíta od doby trvania opatrení a každého predĺženia vymedzeného v odseku 6. Pri prijímaní takýchto predbežných opatrení sa musí zobrať do úvahy záujem všetkých zúčastnených strán. Dotknutá dovážajúca strana informuje druhú dotknutú stranu a okamžite túto záležitosť oznámi Výboru DHP na účely preskúmania.

9. Ak dovážajúca strana podrobí dovoz výrobku správnemu postupu, ktorého účelom je rýchle poskytnutie informácií o vývoji obchodných tokov, ktoré môžu spôsobiť problémy uvedené v tomto článku, dovážajúca strana o tom bezodkladne informuje Výbor DHP.

10. Dohodu o WTO nemožno použiť s cieľom zabrániť jednej strane, aby prijala ochranné opatrenia v súlade s ustanoveniami tohto článku.







KAPITOLA 3

Colný režim a uľahčenie obchodu

Článok 32

Ciele

1. Strany uznávajú význam ciel a uľahčenia obchodu v kontexte rozvíjajúceho sa svetového obchodu. Strany sa dohodli na posilnení spolupráce v tejto oblasti s cieľom zabezpečiť, aby príslušné právne predpisy a postupy, ako aj administratívne kapacity príslušných správ, plnili ciele v oblasti účinnej kontroly a uľahčenia obchodu a prispievali k podpore rozvoja a regionálnej integrácie signatárskych krajín DHP.

2. Strany sa dohodli, že sa žiadnym spôsobom neohrozia legitímne ciele verejnej politiky vrátane tých, ktoré sa týkajú bezpečnosti a predchádzania podvodom.

Článok 33

Colná a administratívna spolupráca

1. S cieľom zabezpečiť súlad s ustanoveniami tejto dohody a účinným spôsobom reagovať na ciele stanovené v článku 32, strany:

a) si vymieňajú informácie týkajúce sa colných zákonov, iných právnych predpisov a postupov;

b) vyvíjajú spoločné iniciatívy týkajúce sa postupov dovozu, vývozu a tranzitu, ako aj iniciatívy, ktorých cieľom je ponúknuť podnikateľskej komunite efektívne služby;

c) spolupracujú na automatizácii colných a obchodných postupov a pri výmene informácií používajú model colných údajov Svetovej colnej organizácie (WCO);

d) spolupracujú v oblasti plánovania a poskytovania podpory s cieľom uľahčiť colné reformy a obchod a

e) podporujú konzultácie a spoluprácu medzi všetkými subjektmi, ktorých sa týka medzinárodný obchod.

2. Bez ohľadu na odsek 1 si colné správy strán poskytujú vzájomnú administratívnu pomoc v súlade s ustanoveniami protokolu týkajúcimi sa vzájomnej administratívnej pomoci v colných veciach. Od roku 2008 Výbor DHP uskutoční na základe konsenzu všetky zmeny a doplnenia protokolu týkajúce sa vzájomnej administratívnej pomoci v colných veciach, ktoré bude považovať za potrebné.

Článok 34

Podmienky spolupráce

1. Strany uznávajú význam spolupráce v colnej oblasti a v oblasti uľahčovania obchodu z hľadiska vykonávania tejto dohody.

2. V súlade s ustanoveniami článku 7 sa strany dohodli na spolupráci okrem iného v týchto oblastiach:

a) používanie moderných colných postupov vrátane analýzy a riadenia rizika, záväzných informácií, zjednodušených postupov pri dovoze a vývoze produktov, následnej kontroly a metód auditu spoločnosti;

b) zavedenie postupov, ktoré čo možno najviac odrážajú medzinárodné nástroje a normy platné v oblasti ciel a obchodu vrátane pravidiel WTO týkajúcich sa colnej hodnoty a nástrojov a noriem WCO, najmä Dohovoru o zjednodušení a harmonizácii colných postupov podpísaného v Kjóto 18. mája 1973, revidovaného v Bruseli 26. júna 1999 (revidovaný Kjótsky dohovor) a rámca noriem WCO na zabezpečenie a uľahčenie svetového obchodu.

c) informatizácia colných a obchodných postupov.

Článok 35

Colné a obchodné normy

1. Strany sa dohodli, že ich zákony, iné právne predpisy a postupy v oblasti ciel a medzinárodného obchodu sa budú zakladať na:

a) medzinárodných nástrojoch a normách, najmä na revidovanom Kjótskom dohovore, rámci noriem WCO na zabezpečenie a uľahčenie svetového obchodu, modeli colných údajov WCO a medzinárodnom dohovore o Harmonizovanom systéme opisu a číselného označovania tovaru („HS“);

b) zavedení jednotného administratívneho dokladu alebo jeho elektronickom ekvivalente pre potreby zavedenia vyhlásení o dovoze a vývoze produktov;

c) moderných colných postupoch vrátane analýzy a riadenia rizika, zjednodušených postupoch pri dovoze a vývoze produktov, následnej kontroly a metód auditu spoločnosti. Postupy musia byť transparentné, účinné a zjednodušené, aby sa pre hospodárske subjekty vrátene malých a stredných podnikov znížili náklady a zvýšila predvídateľnosť;

d) nediskriminácii, pokiaľ ide o požiadavky a postupy týkajúce sa dovozu, vývozu a tranzitu produktov, hoci sa povoľuje, aby sa so zásielkami zaobchádzalo rozdielne podľa objektívnych kritérií riadenia rizika;

e) právnych predpisoch a postupoch obsahujúcich záväzné informácie, najmä o colnej klasifikácii a pôvode;

f) zjednodušených postupoch pre schválené hospodárske subjekty;

g) postupnom rozvoji informačných systémov s cieľom uľahčiť elektronickú výmenu údajov medzi hospodárskymi subjektmi, colnými správami a inými zúčastnenými orgánmi;

h) uľahčení tranzitu;

i) pravidlách, ktoré zabezpečujú, aby sankcie za drobné porušenia colných predpisov alebo procesných požiadaviek medzinárodného obchodu boli primerané a nediskriminačné, a aby ich uplatňovanie neviedlo k bezdôvodnému omeškaniu;

j) pravidelnom hodnotení systému povinného využívania colných deklarantov s cieľom zlepšiť výkon a účinnosť a v prípade potreby pristúpiť k zrušeniu tohto systému.

2. Povinný kontrolný systém pred odoslaním produktov bude predmetom diskusie v rámci rokovaní o úplnej dohode o partnerstve.

3. V záujme zlepšenia pracovných metód a dohliadania na to, aby sa dodržiavali zásady nediskriminácie, transparentnosti, účinnosti, integrity a zodpovednosti, sa strany zaväzujú:

a) prijať opatrenia potrebné na zjednodušenie a štandardizáciu údajov a dokumentov požadovaných colnými orgánmi alebo inými inštitúciami, ktorých sa týka medzinárodný obchod, na základe príslušných medzinárodných odporúčaní;

b) čo možno najviac zjednodušiť požiadavky a administratívne formality v záujme skrátenia lehôt na colné odbavenie, prepustenie a stiahnutie produktov;

c) zaviesť účinné, rýchle a nediskriminačné postupy, ktoré zabezpečujú právo na odvolanie sa voči nariadeniam, rozhodnutiam a postupom colných orgánov a iných správnych orgánov, pokiaľ ide o dovoz, vývoz alebo tranzit. Tieto postupy budú pre žiadateľov ľahko dostupné a súvisiace výdavky budú primerané a nepresiahnu náklady potrebné na ich spracovanie;

d) dohliadať nad zachovaním čo najvyšších noriem integrity uplatňovaním opatrení, ktoré sú v súlade so zásadami príslušných medzinárodných dohovorov a nástrojov.

Článok 36

Tranzit produktov

1. Strany dohliadajú na voľný tranzit produktov cez svoje územie po trase, ktorá je najvhodnejšia pre tento tranzit. Obmedzenia, kontroly alebo prípadné požiadavky musia byť nediskriminačné, primerané a uplatňované jednotne.

2. Bez toho, aby bol dotknutý ďalší výkon zákonných colných kontrol, strany uplatňujú na produkty v režime tranzitu pochádzajúce z územia druhej strany zaobchádzanie, ktoré nie je menej priaznivé ako zaobchádzanie uplatňované na produkty domáceho trhu, najmä pokiaľ ide o ich vývoz, dovoz a pohyb.

3. Strany zavedú režim dopravy pod colným dohľadom, ktorý umožňuje tranzit produktov bez nutnosti zaplatiť clá a iné poplatky, s výhradou poskytnutia príslušnej záruky.

4. Strany sa snažia o podporu a vykonávanie regionálnych úprav tranzitu.

5. Strany využívajú medzinárodné normy a nástroje týkajúce sa tranzitu produktov.

6. Strany zabezpečujú spoluprácu a koordináciu všetkých dotknutých orgánov na svojich územiach na uľahčenie tranzitnej dopravy a podporu cezhraničnej spolupráce.

Článok 37

Vzťahy s podnikateľskou komunitou

Strany sa dohodli:

a) že dohliadnu, aby všetky informácie týkajúce sa zákonov, iných právnych predpisov, postupov a požadovaných dokumentov, ciel a daní, poplatkov a iných platieb boli čo najviac verejne dostupné v elektronickej podobe;

b) na potrebe pravidelných konzultácií s podnikateľskou komunitou o vypracovaní textov týkajúcich sa colných záležitostí a záležitostí medzinárodného obchodu. Na tento účel strany vytvoria vhodné mechanizmy na pravidelné konzultácie;

c) že medzi uverejnením a nadobudnutím platnosti akýchkoľvek nových alebo zmenených zákonov, postupov, ciel alebo poplatkov musí uplynúť dostatočný dlhý čas.

Strany uverejnia administratívne informácie týkajúce sa najmä požiadaviek príslušných orgánov, postupov, prevádzkových hodín a prevádzkových postupov colných úradov na vstupných a/alebo výstupných miestach, ako aj na kontaktných alebo informačných miestach;

d) na posilnení spolupráce medzi subjektmi a príslušnými správami prostredníctvom využívania objektívnych a dostupných postupov, ako sú memorandá o porozumení založené na memorandách uverejnených WCO;

e) že dohliadnu, aby požiadavky úradov v oblasti medzinárodného obchodu naďalej zodpovedali potrebám podnikateľskej komunity, riadili sa osvedčenými postupmi, a pokiaľ možno čo najmenej obmedzovali obchod.

Článok 38

Colná hodnota

1. Pravidlá na stanovenie colnej hodnoty uplatňované na recipročný obchod medzi stranami sa riadia článkom VII Dohody GATT z roku 1994 a Dohodou WTO o vykonávaní článku VII dohody GATT z roku 1994.

2. Strany spolupracujú s cieľom dosiahnuť spoločný prístup k otázkam týkajúcim sa colnej hodnoty vrátane problémov týkajúcich sa transférových cien.

Článok 39

Regionálna integrácia v strednej Afrike

Prostredníctvom colných reforiem a s cieľom uľahčiť obchod budú strany podporovať regionálnu integráciu, najmä pri vypracovávaní štandardizovaných ustanovení týkajúcich sa:

— požiadaviek,

— dokumentácie,

— údajov, ktoré treba predložiť,

— postupov,

— pravidiel dôležitých pre schválené hospodárske subjekty,

— postupov na hraniciach a otváracej doby,

— požiadaviek na tranzit, dopravy pod colným dohľadom a poskytnutia záruky.

To si vyžaduje úzku spoluprácu všetkých príslušných subjektov, pri ktorej sa musia dodržiavať príslušné medzinárodné normy v čo najväčšej miere.







KAPITOLA 4

Technické prekážky obchodu a sanitárne a fytosanitárne opatrenia

Článok 40

Ciele

Cieľom tejto kapitoly je uľahčiť obchod s produktmi medzi zmluvnými stranami a súčasne zvyšovať ich schopnosť identifikovať prekážky obchodu v dôsledku technických predpisov, noriem a postupov posudzovania zhody uplatňovaných ktoroukoľvek zo strán, predchádzať im a odstraňovať ich, ako aj zlepšiť schopnosť zmluvných strán chrániť rastliny, zvieratá a verejné zdravie.

Článok 41

Multilaterálne záväzky a všeobecné súvislosti

1. Zmluvné strany opätovne potvrdzujú svoje práva a povinnosti v zmysle dohody o WTO, a to najmä v zmysle dohôd WTO o uplatňovaní sanitárnych a fytosanitárnych opatrení (dohoda o SPS) a o technických prekážkach obchodu (dohoda o TBT). Zmluvné strany, ktoré nie sú členmi WTO, takisto potvrdzujú svoj záväzok dodržiavať povinnosti uvedené v dohodách o SPS a TBT, pokiaľ ide o všetky otázky ovplyvňujúce vzťahy medzi zmluvnými stranami.

2. Zmluvné strany opätovne potvrdzujú svoj záväzok zlepšiť verejné zdravie na území signatárskych štátov strednej Afriky, a to najmä posilnením ich schopnosti identifikovať nebezpečné výrobky podľa článku 47.

3. Uvedenými záväzkami, právami a povinnosťami sa riadia činnosti, ktoré zmluvné strany vykonávajú podľa tejto kapitoly.

Článok 42

Rozsah pôsobnosti a vymedzenie pojmov

1. Táto kapitola sa vzťahuje na opatrenia zahrnuté do rozsahu pôsobnosti dohôd WTO o SPS a TBT.

2. Na účely tejto kapitoly, a pokiaľ nie je stanovené inak, sa vrátane všetkých odkazov na „produkty“ v tejto kapitole uplatňujú vymedzenia pojmov z dohôd o SPS a TBT, zákonníka Codex Alimentarius, medzinárodného dohovoru o ochrane rastlín a dohovoru Svetovej organizácie pre zdravie zvierat.

Článok 43

Príslušné orgány

Pokiaľ ide o SPS opatrenia, príslušné orgány zmluvnej strany ES a signatárskych štátov strednej Afriky zodpovedné za uplatňovanie opatrení uvedených v tejto kapitole sa uvádzajú v dodatku II.

Strany sa v primeranom čase vzájomne informujú o každej závažnej zmene súvisiacej s príslušnými orgánmi uvedenými v dodatku II. Potrebné zmeny dodatku II bude prijímať Výbor DHP.

Článok 44

Regionalizácia (zónovanie)

Strany budú môcť pri stanovovaní dovozných podmienok navrhnúť a jednotlivo určiť zóny s vymedzeným sanitárnym alebo fytosanitárnym statusom, pričom sa zohľadňujú medzinárodné normy.

Článok 45

Transparentnosť obchodných podmienok a výmena informácií

1. Strany sa vzájomne informujú o každej zmene a doplnení svojich právnych a správnych ustanovení týkajúcich sa dovozu produktov (najmä produktov živočíšneho a/alebo rastlinného pôvodu).

2. Strany opätovne potvrdzujú povinnosť vyplývajúcu z dohôd WTO o SPS a TBT, aby sa vzájomne informovali o každej úprave noriem alebo relevantných technických predpisov pomocou postupov ustanovených v zmysle uvedených dohôd.

3. Strany v prípade potreby pristúpia takisto k priamej výmene informácií o ďalších otázkach, ktorým z hľadiska svojich obchodných vzťahov spoločne pripisujú dôležitosť.

4. Strany sa dohodli na spolupráci v oblasti epidemiologického dohľadu nad chorobami zvierat. Pokiaľ ide o fytosanitárnu ochranu, strany sa budú takisto informovať o výskyte parazitov, ktoré pre druhú stranu predstavujú známe a bezprostredné riziko.

Článok 46

Regionálna integrácia

1. Zmluvná strana Stredná Afrika sa zaväzuje harmonizovať na regionálnej úrovni normy a ďalšie opatrenia zahrnuté do pôsobnosti tejto kapitoly do 4 rokov od nadobudnutia platnosti tejto dohody.

2. S cieľom uľahčiť obchod medzi stranami a v súlade s článkom 40 sa signatárske štáty strednej Afriky zhodli na potrebe harmonizácie dovozných podmienok, ktoré sa vzťahujú na produkty s pôvodom v zmluvnej strane ES pri ich vstupe do signatárskeho štátu strednej Afriky. Pokiaľ v čase nadobudnutia platnosti tejto dohody už existujú určité vnútroštátne dovozné podmienky a do času, kým sa zavedú harmonizované dovozné podmienky, signatárske štáty strednej Afriky ich uplatňujú v súlade so zásadou, podľa ktorej sa výrobok zmluvnej strany ES zákonne umiestnený na trh jedného signatárskeho štátu strednej Afriky môže bez ďalších obmedzení a administratívnych požiadaviek zákonne umiestňovať na trh všetkých ostatných signatárskych štátov strednej Afriky.

Článok 47

Rozvoj kapacít a technická pomoc

V súlade s ustanoveniami článku 7k oblastiam, v ktorých sa strany dohodli na spolupráci, patria:

a) V súvislosti s výrobkami uvedenými v dodatku IA sa strany dohodli na spolupráci v záujme posilnenia regionálnej integrácie signatárskych štátov strednej Afriky a kontrolných kapacít v súlade s cieľmi tejto dohody a s cieľom uľahčiť obchod medzi signatárskymi štátmi strednej Afriky.

b) V súvislosti s produktmi uvedenými v dodatku IB sa strany dohodli na spolupráci s cieľom zvýšiť konkurencieschopnosť a kvalitu svojich výrobkov.







KAPITOLA 5

Riadenie lesného hospodárstva a obchod s drevom a produktmi lesného hospodárstva

Článok 48

Vymedzenie pojmov

Na účely tejto kapitoly, a pokiaľ nie je stanovené inak, označenie „produkty lesného hospodárstva“ zahŕňa takisto lesné produkty iné ako drevo a výrobky z nich.

Článok 49

Rozsah pôsobnosti

Ustanovenia tejto kapitoly sa vzťahujú na obchod s drevom a produktmi lesného hospodárstva s pôvodom v strednej Afrike a na udržateľné hospodárenie v lesoch, z ktorých sa tieto produkty získavajú.

Článok 50

Obchod s drevom a produktmi lesného hospodárstva inými ako drevo a výrobkami z nich

1. Strany budú vyvíjať spoločné úsilie na uľahčenie obchodu medzi zmluvnou stranou ES a zmluvnou stranou Stredná Afrika s drevom a produktmi lesného hospodárstva pochádzajúcimi z objektívne overiteľných zákonných zdrojov a prispievať tak k cieľu trvalo udržateľného rozvoja. Strany sa dohodli, že:

a) zavedú opatrenia na zvýšenie dôvery trhu vo vzťahu k pôvodu produktov lesného hospodárstva, najmä pokiaľ ide o ich legálny a/alebo trvalo udržateľný pôvod. Tieto opatrenia môžu zahŕňať systémy na zlepšenia spätnej vysledovateľnosti dreva a produktov lesného hospodárstva, ktoré sa predalo resp. predali medzi krajinami strednej Afriky a medzi zmluvnou stranou Stredná Afrika a zmluvnou stranou ES;

b) zavedú systém auditov a nezávislého dohľadu nad kontrolným reťazcom.

2. Strany preskúmajú možnosti zlepšenia príležitosti v rámci obchodu s drevom a produktmi lesného hospodárstva s legálnym alebo udržateľným pôvodom v strednej Afrike na trhu zmluvnej strany ES. Tieto opatrenia môžu okrem iného zahŕňať posilnené politiky v oblasti verejného obstarávania, opatrenia zamerané na zintenzívnenie zvyšovania povedomia spotrebiteľov, opatrenia zamerané na podporu spracúvania produktov lesného hospodárstva v strednej Afrike a činnosti a iniciatívy vyvíjané v spolupráci so subjektmi súkromného sektora.

3. Strany sa zaväzujú, že v oblasti pôsobnosti tejto kapitoly budú rozvíjať nediskriminačné politiky a/alebo právne predpisy, strany sa takisto zaväzujú zabezpečovať uplatňovanie a účinné a nediskriminačné vykonávanie týchto politík a/alebo právnych predpisov, a to v súlade s ustanoveniami WTO.

Článok 51

Regionálna integrácia

1. Zmluvná strana Stredná Afrika sa zaväzuje vytvoriť a vykonávať regionálny rámec, ktorým sa bude upravovať obchod s drevom a produktmi lesného hospodárstva s pôvodom v strednej Afrike, vrátane právnych predpisov a primeraných mechanizmov spolupráce, ktorými sa prispeje k zabezpečeniu účinného uplatňovania a vykonávania.

2. Zmluvná strana Stredná Afrika vypracuje protokoly a/alebo usmernenia pre spoluprácu medzi príslušnými orgánmi strednej Afriky zodpovednými za uplatňovanie, aby sa zabezpečilo, že obchod v rámci regiónu s drevom a produktmi lesného hospodárstva zo strednej Afriky pochádza z objektívne overiteľných zákonných zdrojov.

Článok 52

Posilnenie kapacít a technická pomoc

V súlade s ustanoveniami tejto dohody v článku 7 sa strany dohodli na spolupráci v týchto oblastiach, okrem iného:

a) napomáhaním pomoci s cieľom posilniť regionálnu integráciu v tejto oblasti, najmä vykonávanie Dohody o ochrane a trvalo udržateľnom lesnom hospodárení v strednej Afrike (COMIFAC) a subregionálneho plánu konvergencie s cieľom vybudovať kapacity na napĺňanie záväzkov prijatých v tejto kapitole;

b) podporovaním verejných a súkromných iniciatív s komerčným cieľom, najmä v súvislosti s vývozom na trh zmluvnej strany ES, so zameraním na miestne spracúvanie dreva a produktov lesného hospodárstva pochádzajúcich z objektívne overiteľných zákonných zdrojov a prispievať tým k cieľu trvalo udržateľného rozvoja.

Článok 53

Ďalšie dohody

Bez toho, aby boli dotknuté ustanovenia tejto kapitoly, sa obchod s drevom a produktmi lesného hospodárstva riadi v súlade s CITES (Dohovor o medzinárodnom obchode s ohrozenými druhmi voľne žijúcich živočíchov a rastlín), prípadnými dobrovoľnými partnerskými dohodami s Európskym spoločenstvom, ku ktorým v rámci akčného plánu Európskej únie FLEGT (Forest law enforcement, gouvernance and trade) jednotlivo alebo hromadne pristúpili signatárske štáty strednej Afriky.







HLAVA IV

PRÁVO USADIŤ SA, OBCHOD SO SLUŽBAMI A ELEKTRONICKÝ OBCHOD

Článok 54

Rámec

1. Strany opätovne potvrdzujú svoje príslušné záväzky v rámci Všeobecnej dohody o obchode so službami.

2. Strany sa zaväzujú, že najneskôr 1. januára 2009 rozšíria rozsah pôsobnosti tejto dohody tým, že dohodnú potrebné ustanovenia na postupnú, asymetrickú a recipročnú liberalizáciu v oblasti práva usadiť sa a obchodu so službami.

Článok 55

Spolupráca

Keďže strany uznávajú, že posilnením obchodných kapacít sa môže najmä v odvetví služieb podporiť rozvoj hospodárskych činností a posilniť ich regulačný rámec, opätovne potvrdzujú svoje príslušné povinnosti v rámci dohody z Cotonou, a najmä článkov 34 až 39, 41 až 43, 45 a 74 až 78.







HLAVA V

PRAVIDLÁ TÝKAJÚCE SA OBCHODU







KAPITOLA 1

Bežné platby a pohyb kapitálu

Článok 56

Pokračovanie rokovaní v oblasti bežných platieb a pohybu kapitálu

1. Strany uznávajú, že je potrebné zabezpečiť, aby žiadna zo strán neobmedzovala cezhraničné toky finančných prostriedkov potrebných na liberalizáciu obchodu s výrobkami a službami a rovnako na investovanie jednej strany v regióne druhej strany alebo im bránila. Takéto konanie by bolo v rozpore s cieľmi liberalizácie, keďže obchod alebo investícia, hoci samé osebe povolené, by nemohli viesť k platbe alebo financovaniu zo zahraničia.

2. Strany sa s cieľom dosiahnuť tento cieľ zaväzujú uzavrieť do 1. januára 2009 rokovania o súbore otázok, ktoré sa budú týkať najmä týchto bodov:

a) liberalizácia tokov finančných prostriedkov týkajúcich sa obchodu s produktmi a službami nazývaných „bežné platby“;

b) liberalizácia tokov finančných prostriedkov týkajúcich sa „investícií“ nazývaných „pohyb kapitálu týkajúceho sa investícií“ vrátane repatriácie investícií a ziskov;

c) ochranná doložka umožňujúca krátkodobú výnimku z voľnosti pohybu kapitálu v dôsledku vážnych ťažkostí v súvislosti s menou alebo platobnou bilanciou;

d) vývojová doložka, ktorou sa ustanovuje liberalizácia ostatných druhov pohybu kapitálu, ktoré sa netýkajú investícií.







KAPITOLA 2

Hospodárska súťaž

Článok 57

Pokračovanie rokovaní v oblasti hospodárskej súťaže

1. Strany uznávajú dôležitosť voľnej a nenarúšanej hospodárskej súťaže vo svojich obchodných vzťahoch a skutočnosť, že určitými činnosťami narúšajúcimi hospodársku súťaž sa môže obmedzovať obchod medzi stranami, ako aj brániť napĺňaniu cieľov tejto dohody.

2. Strany teda súhlasia zo začatím rokovaní o jednej kapitole týkajúcej sa hospodárskej súťaže v rámci DHP, v ktorej budú zahrnuté najmä tieto prvky:

a) činnosti narúšajúce hospodársku súťaž, ktoré sa pokladajú za nezlučiteľné s riadnym uplatňovaním tejto dohody, pokiaľ môžu mať vplyv na obchod medzi stranami;

b) ustanovenia o účinnom vykonávaní politík a pravidiel hospodárskej súťaže a politík na regionálnej úrovni v strednej Afrike, ktorými sa upravujú činnosti narúšajúce hospodársku súťaž určené na základe odseku 2 písm. a);

c) ustanovenia o technickej pomoci zo strany nezávislých expertov v záujme zabezpečenia naplnenia cieľov tejto kapitoly a účinného uplatňovania politík hospodárskej súťaže na regionálnej úrovni v strednej Afrike.

3. Rokovania sa budú zakladať na dvojfázovom prístupe zameranom najprv na uplatňovanie pravidiel v kontexte regionálnej integrácie v strednej Afrike a po prechodnom období, ktoré sa stanoví spoločne, na uplatňovanie pravidiel na dvojstrannej úrovni.

4. Rokovania o kapitole o hospodárskej súťaži sa uzavrú do 1. januára 2009.







KAPITOLA 3

Duševné vlastníctvo

Článok 58

Pokračovanie rokovaní v oblasti duševného vlastníctva

1. Strany opätovne potvrdzujú svoje práva a povinnosti vyplývajúce z Dohody o obchodných aspektoch práv duševného vlastníctva („TRIPS“) a uznávajú potrebu zabezpečiť primeranú a účinnú úroveň ochrany práv duševného, priemyselného a obchodného vlastníctva a iných práv zahrnutých do TRIPS v súlade s medzinárodnými normami s cieľom obmedzovať narúšanie dvojstranného obchodu a prekážky v ňom.

2. Pri zohľadnení právomocí prenesených na Africkú organizáciu pre duševné vlastníctvo (OAPI) sa strany zaväzujú uzavrieť do 1. januára 2009 rokovania o súbore záväzkov týkajúcich sa práv duševného vlastníctva.

3. Strany sa takisto dohodli na posilnení spolupráce v oblasti práv duševného vlastníctva. Takáto spolupráca sa má zameriavať na podporu pri napĺňaní záväzkov každej strany a najmä má zahŕňať tieto oblasti:

a) posilnenie iniciatív týkajúcich sa regionálnej integrácie v strednej Afrike s cieľom zlepšiť regulačné kapacity v regióne, právne predpisy a regionálne pravidlá;

b) predchádzanie zneužívaniu uvedených práv ich vlastníkmi a porušovaniu uvedených práv konkurentmi;

c) podpora pri vypracúvaní vnútroštátnych právnych predpisov a pravidiel v strednej Afrike na ochranu a uplatňovanie práv duševného vlastníctva.

4. Rokovania sa budú zakladať na dvojfázovom prístupe zameranom najprv na uplatňovanie pravidiel v kontexte regionálnej integrácie v strednej Afrike a po prechodnom období, ktoré sa stanoví spoločne, na uplatňovanie pravidiel na dvojstrannej úrovni.

5. Pri rokovaniach je vhodné prihliadať na rozdielnu úroveň rozvoja signatárskych štátov strednej Afriky.







KAPITOLA 4

Verejné obstarávanie

Článok 59

Pokračovanie rokovaní v oblasti verejného obstarávania

1. Strany uznávajú, že transparentné a konkurenčné pravidlá výberových konaní prispievajú k hospodárskemu rozvoju. Z tohto dôvodu sa dohodli na postupnom a vzájomnom sprístupňovaní verejného obstarávania, pričom sa za podmienok uvedených v odseku 3 tohto článku zohľadňujú ich vývojové rozdiely.

2. V záujme dosiahnutia tohto cieľa strany uzavrú do 1. januára 2009 rokovania o súbore prípadných záväzkov v oblasti verejného obstarávania, ktoré sa budú týkať najmä týchto bodov:

a) transparentné a nediskriminačné pravidlá, postupy a zásady, ktoré sa majú uplatňovať;

b) zoznamy zahrnutých produktov, ako aj uplatňované limity;

c) účinné postupy odvolacích konaní;

d) opatrenia na podporu kapacít na napĺňanie týchto záväzkov vrátane využívania možností, ktoré ponúkajú informačné technológie.

3. Rokovania sa budú zakladať na dvojfázovom prístupe zameranom najprv na uplatňovanie pravidiel v kontexte regionálnej integrácie v strednej Afrike a po prechodnom období, ktoré sa stanoví spoločne, na uplatňovanie pravidiel na dvojstrannej úrovni.

4. Počas rokovaní bude zmluvná strana ES zohľadňovať rozvojové, finančné a obchodné potreby signatárskych štátov strednej Afriky, čo sa môže premietnuť do týchto opatrení v záujme osobitného a diferencované prístupu:

a) v prípade potreby primerané vykonávacie obdobia na zosúladenie vládnych opatrení v oblasti verejného obstarávania so všetkými osobitnými procedurálnymi povinnosťami;

b) prijatie alebo zachovanie prechodných opatrení, ako napríklad programy preferenčných cien alebo náhrady, v súlade s harmonogramom ich odstraňovania.







KAPITOLA 5

Trvalo udržateľný rozvoj

Článok 60

Pokračovanie rokovaní v oblasti trvalo udržateľného rozvoja

1. Strany uznávajú, že trvalo udržateľný rozvoj je celkovým cieľom DHP. Preto sa dohodli na zohľadňovaní hľadísk trvalej udržateľnosti vo všetkých hlavách DHP a na vypracovaní osobitných kapitol vzťahujúcich sa na environmentálne a sociálne otázky.

2. V záujme dosiahnutia tohto cieľa strany uzavrú do 1. januára 2009 rokovania o súbore prípadných záväzkov v oblasti trvalo udržateľného rozvoja, ktoré sa budú týkať najmä týchto bodov:

a) úroveň ochrany a právo na reguláciu;

b) regionálna integrácia v strednej Afrike a používanie medzinárodných environmentálnych noriem a noriem Medzinárodnej organizácie práce a podpora dôstojnej práce;

c) zachovanie úrovní ochrany;

d) postupy konzultácií a monitorovania.

3. Počas rokovaní bude zmluvná strana ES zohľadňovať rozvojové potreby signatárskych štátov strednej Afriky, čo sa môže premietnuť do ustanovení o spolupráci v tejto oblasti.







KAPITOLA 6

Ochrana osobných údajov

Článok 61

Všeobecný cieľ

Keďže strany uznávajú:

a) spoločný záujem na ochrane základných práv a slobôd fyzických osôb, a najmä ich právo na súkromie v súvislosti so spracovaním osobných údajov;

b) význam uplatňovania účinných režimov ochrany údajov ako nástrojov ochrany záujmov spotrebiteľov, vzbudzovania dôvery u investorov a uľahčovania cezhraničného toku osobných údajov;

c) potrebu uskutočňovať zber a spracovanie osobných údajov transparentným a spravodlivým spôsobom s náležitým ohľadom na práva dotknutých osôb, dohodli sa vytvoriť primerané právne a regulačné režimy, ako aj primerané administratívne kapacity potrebné na ich vykonávanie vrátane nezávislých dozorných orgánov s cieľom zabezpečiť primeranú úroveň ochrany jednotlivcov, pokiaľ ide o spracovanie osobných údajov v súlade s najvyššou úrovňou medzinárodných noriem ( 4 ).

Článok 62

Vymedzenie pojmov

Na účely tejto kapitoly:

a) „osobné údaje“ sú akékoľvek informácie, ktoré sa týkajú identifikovanej alebo identifikovateľnej osoby (ďalej len „dotknutá osoba“);

b) „spracovanie osobných údajov“ je akákoľvek operácia alebo súbor operácií, ktoré sa vykonávajú s osobnými údajmi, ako napr. zber, zaznamenávanie, usporadúvanie, ukladanie, zmena, vyhľadávanie, prehliadanie, využívanie, sprístupňovanie, kombinovanie, blokovanie, vymazávanie alebo ničenie osobných údajov, ako aj ich prenos cez štátne hranice;

c) „správca údajov“ je fyzická alebo právnická osoba, úrad alebo akýkoľvek iný orgán, ktorý stanovuje účel a spôsob spracovania osobných údajov.

Článok 63

Zásady a všeobecné pravidlá

Strany sa dohodli, že právne a regulačné režimy a administratívne kapacity, ktoré sa majú vytvoriť, musia spočívať minimálne na týchto základných zásadách a mechanizmoch na kontrolu ich presadzovania:

a) Základné zásady:

i) zásada obmedzenia z hľadiska účelu – údaje sa majú spracúvať na konkrétny účel a následne používať alebo ďalej oznamovať len do tej miery, pokiaľ je to zlučiteľné s účelom odoslania. Jedinými výnimkami z tejto zásady sú výnimky stanovené v právnych predpisoch na ochranu dôležitých verejných záujmov v demokratickej spoločnosti;

ii) kvalita údajov a zásada proporcionality – údaje musia byť presné a v prípade potreby aktualizované. Údaje by mali byť primerané, relevantné a nie nadbytočné z hľadiska účelu, na ktorý sa prenášajú a ďalej spracúvajú;

iii) zásada transparentnosti – jednotlivcom by mali byť poskytované informácie o účele spracovania a identite správcu údajov v tretej krajine, ako aj ďalšie informácie umožňujúce zabezpečiť zásadu spravodlivosti. Jedinými výnimkami z tejto zásady sú výnimky stanovené v právnych predpisoch na ochranu dôležitých verejných záujmov v demokratickej spoločnosti;

iv) zásada bezpečnosti – správca údajov prijíma technické a organizačné bezpečnostné opatrenia, ktoré sú primerané rizikám spojeným so spracúvaním údajov. Každá osoba konajúca na základe poverenia správcu údajov vrátane spracovateľa smie spracúvať údaje iba na základe pokynov správcu údajov;

v) právo na prístup, opravu a námietku – dotknutá osoba musí mať právo požiadať o kópiu všetkých spracovávaných údajov, ktoré sa jej týkajú, a právo na opravu týchto údajov, ak sa ukáže, že sú nepresné. V určitých situáciách by mala mať aj možnosť namietať voči spracovaniu údajov, ktoré sa jej týkajú. Jedinými výnimkami z tejto zásady sú výnimky stanovené v právnych predpisoch na ochranu dôležitých verejných záujmov v demokratickej spoločnosti;

vi) obmedzenia pri ďalšom prenose údajov – v zásade sú ďalšie prenosy osobných údajov pôvodným prijímateľom údajov povolené iba v prípade, že ďalší prijímateľ (t. j. prijímateľ ďalšieho prenosu) tiež podlieha pravidlám zabezpečujúcim náležitú úroveň ochrany;

vii) citlivé údaje – ak sa spracúvajú údaje, ktoré prezrádzajú rasový alebo etnický pôvod, politické názory, náboženské alebo filozofické presvedčenie alebo členstvo v odborových zväzoch, údaje týkajúce sa zdravia alebo sexuálneho života a údaje týkajúce sa trestných činov, odsúdení za trestné činy alebo bezpečnostných opatrení, musia sa stanoviť dodatočné ochranné opatrenia.

b) Kontrolné mechanizmy vykonávania

Zavedú sa primerané mechanizmy s cieľom zabezpečiť dosiahnutie týchto cieľov:

i) zabezpečenie dobrej úrovne dodržiavania pravidiel, najmä prostredníctvom zvyšovania povedomia správcov údajov o ich povinnostiach a dotknutých osôb o ich právach a spôsoboch ich výkonu, prostredníctvom stanovenia účinných a odrádzajúcich sankcií a zavedením systémov kontroly zo strany orgánov, audítorov alebo nezávislých úradníkov zodpovedných za ochranu údajov;

ii) poskytovanie pomoci a podpory jednotlivým dotknutým osobám pri výkone ich práv, ktoré musia mať možnosť presadzovať rýchlo a účinne a bez príliš vysokých nákladov prípadne aj prostredníctvom primeraného inštitucionálneho mechanizmu umožňujúceho nezávislé prešetrovanie sťažností;

iii) zabezpečenie primeraného odškodnenia poškodenej strane v prípade nedodržania pravidiel a v prípade potreby stanoviť uplatňovanie sankcií a vyplatenie odškodnenia.

Článok 64

Súlad s medzinárodnými záväzkami

1. Strany sa navzájom informujú prostredníctvom Výboru DHP o viacstranných záväzkoch a dohodách s tretími krajinami, ktoré by mohli prijať, resp. uzatvoriť, alebo o všetkých povinnostiach, ktoré by z nich pre ne mohli vyplývať, a ktoré môžu byť relevantné z hľadiska vykonávania tejto kapitoly, a najmä o každej dohode upravujúcej spracovanie osobných údajov, ako napríklad ich zber, ukladanie, prístup tretích strán k osobným údajom alebo prenos osobných údajov tretím stranám.

2. Strany môžu požiadať o konzultácie v záujme riešenia akýchkoľvek otázok, ktoré by sa mohli vyskytnúť.

Článok 65

Spolupráca

Strany uznávajú význam spolupráce v záujme uľahčenia vytvorenia príslušných právnych, súdnych a inštitucionálnych rámcov, ako aj primeranej úrovne ochrany osobných údajov v súlade s cieľmi a zásadami zahrnutými v tejto kapitole.







HLAVA VI

PREDCHÁDZANIE SPOROM A ICH UROVNÁVANIE







KAPITOLA 1

Cieľ a rozsah pôsobnosti

Článok 66

Cieľ

Cieľom tejto hlavy je predchádzať prípadným sporom medzi stranami a urovnávať ich s cieľom dospieť pokiaľ možno k obojstranne uspokojivému riešeniu.

Článok 67

Rozsah pôsobnosti

1. Táto hlava sa uplatňuje na všetky spory týkajúce sa výkladu alebo uplatňovania tejto dohody, ak nie je ustanovené inak.

2. Bez ohľadu na odsek 1 v prípade sporu týkajúceho sa spolupráce pri financovaní rozvojovej spolupráce ustanovenej v dohode z Cotonou sa uplatňuje postup stanovený v článku 98 dohody z Cotonou.







KAPITOLA 2

Konzultácie a mediácia

Článok 68

Konzultácie

1. Strany sa usilujú o vyriešenie sporov v rámci tejto dohody tak, že začnú v dobrej viere konzultácie s cieľom dosiahnuť obojstranne uspokojivé riešenie.

2. Strana, ktorá si praje začať konzultácie, podá písomnú žiadosť druhej strane, v ktorej uvedie sporné opatrenie a ustanovenia dohody, s ktorými je toto opatrenie podľa jej názoru v rozpore, a kópiu tejto žiadosti predloží Výboru DHP.

3. Konzultácie sa začnú do 40 dní od dátumu predloženia žiadosti. Konzultácie sa považujú za ukončené do 60 dní od dátumu predloženia žiadosti s výnimkou prípadu, keď sa obe strany dohodnú, že budú pokračovať v konzultáciách. Všetky informácie poskytnuté v rámci konzultácií zostanú dôverné.

4. V naliehavých prípadoch, najmä tých, ktoré sa týkajú tovaru podliehajúceho skaze a sezónneho tovaru, sa konzultácie začnú do 15 dní od dátumu predloženia žiadosti a považujú sa za ukončené do 30 dní od dátumu predloženia žiadosti.

5. Ak sa konzultácie nezačnú v lehotách stanovených v odseku 3 alebo odseku 4 alebo ak boli konzultácie ukončené bez toho, aby sa dospelo k vzájomne uspokojivému riešeniu, žalujúca strana môže požiadať o zriadenie rozhodcovského tribunálu v súlade s článkom 70.

Článok 69

Mediácia

1. Ak konzultácie neprinesú vzájomne uspokojivé riešenie, strany sa môžu dohodnúť, že vec predložia mediátorovi. Ak sa strany nedohodnú inak, predmetom mediácie bude tá istá otázka, ktorá bola obsahom žiadosti o konzultácie.

2. Ak sa strany sporu nedohodnú na mediátorovi do 15 dní odo dňa predloženia žiadosti o mediáciu, Výbor DHP vyberie mediátora žrebovaním z jednotlivcov, ktorí sú na zozname uvedenom v článku 85 a ktorí nie sú štátnymi príslušníkmi žiadnej zo strán. Výber sa uskutoční v prítomnosti zástupcu každej strany do 20 dní od predloženia žiadosti o mediáciu. Mediátor zvolá zasadnutie strán najneskôr do 30 dní od svojho vymenovania. Každá strana predloží mediátorovi svoje vyjadrenie najneskôr do 15 dní pred zasadnutím a mediátor oznámi svoje stanovisko do 45 dní od svojho vymenovania.

3. Stanovisko mediátora môže obsahovať odporúčanie o spôsobe vyriešenia sporu v súlade s ustanoveniami tejto dohody. Stanovisko mediátora je nezáväzné.

4. Strany sa môžu dohodnúť na zmene lehôt uvedených v odseku 2. Mediátor môže takisto rozhodnúť o zmene týchto lehôt na žiadosť ktorejkoľvek strany alebo z vlastnej iniciatívy z dôvodu konkrétnych ťažkostí dotknutej strany alebo zložitosti prípadu.

5. Mediačné konanie a najmä všetky vymieňané informácie a stanoviská zaujímané stranami v priebehu tohto konania zostanú dôverné.







KAPITOLA 3

Postupy urovnávania sporov







Oddiel I

Rozhodcovské konanie

Článok 70

Začatie rozhodcovského konania

1. Ak sa stranám nepodarí vyriešiť spor na základe konzultácií podľa článku 68, prípadne na základe mediácie podľa článku 69, žalujúca strana môže požiadať o zriadenie rozhodcovského tribunálu.

2. Žiadosť o zriadenie rozhodcovského tribunálu sa podáva písomne žalovanej strane a Výboru DHP. Žalujúca strana vo svojej žiadosti uvedie konkrétne sporné opatrenia a vysvetlí, akým spôsobom tieto opatrenia porušujú ustanovenia uvedené v článku 67 tejto dohody.

Článok 71

Zriadenie rozhodcovského tribunálu

1. Rozhodcovský tribunál sa skladá z troch rozhodcov.

2. Do 10 dní od predloženia žiadosti o zriadenie rozhodcovského tribunálu strany uskutočnia vzájomné konzultácie s cieľom dosiahnuť dohodu o zložení rozhodcovského tribunálu.

3. V prípade, že strany nie sú schopné dohodnúť sa na zložení rozhodcovského tribunálu v rámci lehoty stanovenej v odseku 2, každá strana môže požiadať predsedu Výboru DHP alebo jeho zástupcu, aby vybral všetkých troch členov žrebovaním zo zoznamu zostaveného podľa článku 85, pričom jeden člen sa vyberie spomedzi osôb navrhnutých žalujúcou stranou, jeden člen spomedzi osôb navrhnutých žalovanou stranou a jeden člen spomedzi osôb navrhnutých oboma stranami, ktorý bude plniť funkciu predsedu. V prípade, že sa strany dohodnú na jednom alebo niekoľkých členoch rozhodcovského tribunálu, zostávajúci člen resp. členovia sa vymenujú v súlade s tým istým postupom.

4. Predseda Výboru DHP alebo jeho zástupca vyberie rozhodcov v prítomnosti zástupcu každej strany do piatich dní od predloženia žiadosti uvedenej v odseku 3 niektorou zo strán.

5. Za dátum zriadenia rozhodcovského tribunálu sa považuje dátum, keď boli zvolení traja rozhodcovia.

Článok 72

Priebežná správa tribunálu

Rozhodcovský tribunál predloží stranám spravidla najneskôr do 120 dní odo dňa svojho zriadenia priebežnú správu obsahujúcu opisnú časť ako i zistenia a závery. Každá strana môže rozhodcovskému tribunálu do pätnástich dní od predloženia priebežnej správy predložiť písomné pripomienky ku konkrétnym aspektom tejto správy.

Článok 73

Rozhodnutie rozhodcovského tribunálu

1. Rozhodcovský tribunál oznámi svoje rozhodnutie stranám a Výboru DHP najneskôr do 150 dní odo dňa svojho zriadenia. Ak usúdi, že túto lehotu nemožno dodržať, predseda rozhodcovského tribunálu o tom musí strany a Výbor DHP písomne informovať a uviesť dôvody omeškania a dátum predpokladaného ukončenia činnosti tribunálu. Rozhodnutie tribunálu by za žiadnych okolností nemalo byť vydané neskôr ako 180 dní odo dňa zriadenia rozhodcovského tribunálu.

2. V naliehavých prípadoch vrátane tých, ktoré sa týkajú tovaru podliehajúceho skaze a sezónneho tovaru, rozhodcovský tribunál vynaloží maximálne úsilie, aby vydal svoje rozhodnutie do 75 dní odo dňa svojho zriadenia. Rozhodnutie tribunálu by za žiadnych okolností nemalo byť vydané neskôr ako 90 dní odo dňa jeho zriadenia. Rozhodcovský tribunál môže do desiatich dní od svojho zriadenia vydať predbežné rozhodnutie o tom, či pokladá prípad za naliehavý.

3. Každá strana môže požiadať rozhodcovský tribunál, aby vydal odporúčanie o tom, akým spôsobom by žalovaná strana mala uviesť svoje konanie do súladu s ustanoveniami dohody.







Oddiel II

Splnenie rozhodnutia

Článok 74

Splnenie rozhodnutia rozhodcovského tribunálu

Každá strana, prípadne signatárske štáty strednej Afriky, prijme resp. prijmú všetky opatrenia potrebné na vykonanie rozhodnutia tribunálu a strany sa budú snažiť o dohodu v otázke lehoty potrebnej na vykonanie tohto rozhodnutia.

Článok 75

Primeraná lehota na splnenie rozhodnutia

1. Najneskôr tridsať dní od oznámenia rozhodnutia rozhodcovského tribunálu stranám žalovaná strana oznámi žalujúcej strane a Výboru DHP lehotu, ktorú potrebuje na splnenie rozhodnutia (ďalej len „primeraná lehota“).

2. Ak sa strany nedohodnú na primeranej lehote na splnenie rozhodnutia rozhodcovského tribunálu, žalujúca strana do 20 dní odo dňa oznámenia žalovanej strany vykonaného podľa odseku 1 písomne požiada tribunál, aby určil dĺžku primeranej lehoty. Táto žiadosť sa súčasne oznámi druhej strane a Výboru DHP. Tribunál oznámi svoje rozhodnutie stranám a Výboru DHP do 30 dní odo dňa predloženia žiadosti.

3. Rozhodcovský tribunál pri rozhodovaní o dĺžke primeranej lehoty vezme do úvahy dobu, ktorú by žalovaná strana, prípadne signatárske štáty strednej Afriky, za normálnych okolností potrebovala resp. potrebovali na prijatie právnych alebo administratívnych opatrení porovnateľných s tými, ktoré žalovaná strana, prípadne signatárske štáty strednej Afriky, považuje resp. považujú za nevyhnutné na zabezpečenie súladu s ustanoveniami tejto dohody. Rozhodcovský tribunál môže takisto vziať do úvahy preukázateľné kapacitné obmedzenia, ktoré môžu mať vplyv na prijímanie nevyhnutných opatrení žalovanou stranou.

4. Ak nie je možné zvolať pôvodný tribunál alebo niektorých z jeho členov, uplatnia sa postupy uvedené v článku 71. Lehota na oznámenie rozhodnutia je 45 dní odo dňa predloženia žiadosti uvedenej v odseku 2 tohto článku.

5. Primeranú lehotu možno predĺžiť na základe dohody strán.

Článok 76

Preskúmanie opatrení prijatých na splnenie rozhodnutia rozhodcovského tribunálu

1. Pred skončením primeranej lehoty oznámi žalovaná strana druhej strane a Výboru DHP opatrenia, ktoré prijala na splnenie rozhodnutia rozhodcovského tribunálu.

2. V prípade nezhody medzi stranami, pokiaľ ide o zlučiteľnosť opatrení oznámených podľa odseku 1 s ustanoveniami tejto dohody, žalujúca strana môže písomne požiadať tribunál o rozhodnutie v tejto veci. V tejto žiadosti sa uvedú konkrétne sporné opatrenia a vysvetlí sa, akým spôsobom porušujú ustanovenia tejto dohody. Tribunál oznámi svoje rozhodnutie do 90 dní odo dňa predloženia žiadosti. V naliehavých prípadoch vrátane tých, ktoré sa týkajú tovaru podliehajúceho skaze alebo sezónneho tovaru, tribunál vydá rozhodnutie do 45 dní odo dňa predloženia žiadosti.

3. Ak nie je možné zvolať pôvodný tribunál alebo niektorých z jeho členov, uplatnia sa postupy uvedené v článku 71. Lehota na oznámenie rozhodnutia je 105 dní odo dňa predloženia žiadosti uvedenej v odseku 2.

Článok 77

Dočasné nápravné prostriedky v prípade nesplnenia rozhodnutia

1. Ak žalovaná strana neoznámi pred uplynutím primeranej lehoty žiadne opatrenie prijaté na zabezpečenie splnenia rozhodnutia rozhodcovského tribunálu, alebo ak rozhodcovský tribunál rozhodne, že opatrenia oznámené podľa článku 76 ods. 1 nie sú v súlade s povinnosťami tejto strany podľa ustanovení tejto dohody, musí žalovaná strana, prípadne príslušný signatársky štát strednej Afriky, ak je k tomu vyzvaná resp. vyzvaný žalujúcou stranou, ponúknuť tejto strane dočasné odškodnenie. Toto odškodnenie môže zahrnovať finančné odškodnenie, alebo z neho pozostávať. Z ustanovení tejto dohody však pre žalovanú stranu prípadne príslušný signatársky štát strednej Afriky nevyplýva povinnosť ponúknuť takéto finančné odškodnenie.

2. Ak sa strany nedohodnú na odškodnení do 30 dní od skončenia primeranej lehoty alebo rozhodnutia rozhodcovského tribunálu uvedeného v článku 76, podľa ktorého opatrenia prijaté na splnenie rozhodnutia tribunálu nie sú v súlade s ustanoveniami tejto dohody, žalujúca strana je oprávnená prijať vhodné opatrenia po ich oznámení druhej strane. Tieto opatrenia môže prijať žalujúca strana, prípadne príslušný signatársky štát strednej Afriky.

3. Pri prijímaní týchto opatrení sa žalujúca strana, prípadne príslušný signatársky štát strednej Afriky, snaží zvoliť opatrenia primerané porušeniu tejto dohody, ktoré čo najmenej ovplyvnia dosahovanie cieľov tejto dohody, a zohľadňuje ich vplyv na hospodárstvo žalovanej strany a jednotlivých signatárskych štátov strednej Afriky.

4. Zmluvná strana ES prejaví náležitú zdržanlivosť pri požadovaní odškodnenia alebo prijímaní primeraných opatrení v súlade s odsekmi 1 alebo 2 tohto článku.

5. Odškodnenie alebo primerané opatrenia sú dočasné a uplatňujú sa len dovtedy, kým nie je opatrenie porušujúce ustanovenia tejto dohody zrušené alebo zmenené takým spôsobom, aby bolo v súlade s uvedenými ustanoveniami, alebo pokým sa strany nedohodnú na urovnaní sporu.

Článok 78

Preskúmanie opatrení prijatých na splnenie rozhodnutia po prijatí primeraných opatrení

1. Žalovaná strana oznámi druhej strane a Výboru DHP opatrenia, ktoré prijala na splnenie rozhodnutia rozhodcovského tribunálu, a v tomto oznámení požiada o ukončenie uplatňovania primeraných opatrení žalujúcou stranou, prípadne príslušným signatárskym štátom strednej Afriky.

2. Ak sa strany nedohodnú na zlučiteľnosti oznámených opatrení s ustanoveniami tejto dohody do 30 dní odo dňa predloženia oznámenia, žalujúca strana písomne požiada rozhodcovský tribunál o rozhodnutie v tejto veci. Táto žiadosť sa oznámi druhej strane a Výboru DHP. Tribunál oznámi svoje rozhodnutie stranám a Výboru DHP do 45 dní odo dňa predloženia žiadosti. Ak rozhodcovský tribunál rozhodne, že opatrenia prijaté na splnenie rozhodnutia nie sú v súlade s ustanoveniami tejto dohody, určí, či žalujúca strana, prípadne príslušný signatársky štát strednej Afriky, môže pokračovať v uplatňovaní primeraných opatrení. Ak rozhodcovský tribunál rozhodne, že opatrenia prijaté na splnenie rozhodnutia sú v súlade s ustanoveniami článku 67 tejto dohody, ukončí sa uplatňovanie primeraných opatrení.

3. Ak nie je možné zvolať pôvodný rozhodcovský tribunál alebo niektorých z jeho členov, uplatnia sa postupy uvedené v článku 71. Lehota na oznámenie rozhodnutia je 60 dní odo dňa predloženia žiadosti uvedenej v odseku 2 tohto článku.







Oddiel III

Spoločné ustanovenia

Článok 79

Vzájomne uspokojivé riešenie

V rámci tejto hlavy strany môžu kedykoľvek dospieť k vzájomne uspokojivému riešeniu sporu. O dohode na takomto riešení upovedomia Výbor DHP. Po prijatí vzájomne uspokojivého riešenia sa postup skončí.

Článok 80

Rokovací poriadok a kódex správania

1. Postupy urovnávania sporov podľa kapitoly 3 tejto hlavy sa riadia rokovacím poriadkom a kódexom správania, ktorý prijme Výbor DHP.

2. Zasadnutia rozhodcovského tribunálu sú verejné v súlade s rokovacím poriadkom, ktorý stanovuje takisto ustanovenia na ochranu dôverných obchodných informácií.

Článok 81

Všeobecné a odborné informácie

Rozhodcovský tribunál môže na žiadosť niektorej strany alebo z vlastnej iniciatívy požiadať o informácie z akéhokoľvek zdroja, vrátane účastníkov sporu, ak to pokladá za vhodné na účely rozhodcovského konania. Tribunál má tiež právo vyžiadať si stanovisko odborníkov, ak to považuje za vhodné. Takto získané informácie treba oznámiť obom stranám, aby sa k nim vyjadrili. Zainteresované strany sú oprávnené predložiť vyjadrenia ako amicus curiae rozhodcovskému tribunálu v súlade s rokovacím poriadkom.

Článok 82

Jazyky podania

Písomné a ústne podania zmluvnej strany Stredná Afrika sa vykonávajú vo francúzštine a v angličtine a podania Európskeho spoločenstva v ktoromkoľvek úradnom jazyku inštitúcií Európskej únie.

Článok 83

Pravidlá výkladu

Rozhodcovský tribunál musí vykladať ustanovenia tejto dohody v súlade s obyčajovými výkladovými pravidlami medzinárodného práva verejného vrátane Viedenského dohovoru o zmluvnom práve. Rozhodnutia rozhodcovského tribunálu nemôžu rozšíriť ani obmedziť práva a povinnosti uvedené v ustanoveniach tejto dohody.

Článok 84

Rozhodnutia rozhodcovského tribunálu

1. Rozhodcovský tribunál sa usiluje o to, aby sa k rozhodnutiu dospelo konsenzom. Ak však k rozhodnutiu nemožno dospieť konsenzom, rozhodnutie sa prijme väčšinou hlasov. V žiadnom prípade sa však neuverejnia nesúhlasné stanoviská rozhodcov.

2. Rozhodnutie obsahuje skutkové zistenia, uplatniteľnosť príslušných ustanovení tejto dohody a odôvodnenie všetkých zistení a záverov, ku ktorým tribunál dospel. Rozhodnutia rozhodcovského tribunálu zverejní Výbor DHP, ak sa nerozhodne inak.







KAPITOLA 4

Všeobecné ustanovenia

Článok 85

Zoznam rozhodcov

1. Výbor DHP vypracuje najneskôr do šiestich mesiacov od nadobudnutia platnosti tejto dohody zoznam 15 osôb, ktoré sú ochotné a schopné plniť funkciu rozhodcov. Každá zo strán vyberie päť osôb, ktoré sú schopné plniť funkciu rozhodcov. Obidve strany sa tiež dohodnú na piatich osobách, ktoré nie sú štátnymi príslušníkmi žiadnej z nich a ktoré by mohli plniť funkciu predsedu rozhodcovského tribunálu. Výbor DHP zodpovedá za to, aby bol tento zoznam vždy úplný.

2. Rozhodcovia musia mať osobitné znalosti alebo skúsenosti v oblasti práva a medzinárodného obchodu. Sú nezávislí, vykonávajú túto funkciu osobne, neprijímajú pokyny od žiadnej organizácie alebo vlády, nie sú spojení so správnymi orgánmi žiadnej zo strán a konajú v súlade s kódexom správania, ktorý prijal Výbor DHP.

3. Výbor DHP môže zostaviť doplňujúci zoznam 15 osôb s odbornými znalosťami problematiky určitého sektora v osobitných otázkach spadajúcich do rozsahu pôsobnosti tejto dohody. Ak sa uplatní postup výberu podľa článku 71 ods. 2, predseda Výboru DHP môže na základe dohody oboch strán použiť tento sektorový zoznam.

Článok 86

Vzťah k záväzkom vyplývajúcim z členstva vo WTO

1. Rozhodcovské orgány zriadené podľa tejto dohody nerozhodujú spory o právach a povinnostiach strán podľa Dohody o založení Svetovej obchodnej organizácie (WTO).

2. Uplatnením ustanovení tejto dohody o urovnaní sporov nie je dotknuté žiadne z opatrení v rámci WTO vrátane opatrení na urovnanie sporu. Ak však niektorá strana, prípadne signatárske štáty strednej Afriky, začala resp. začali vzhľadom na príslušné opatrenie konanie o urovnaní sporu buď podľa článku 70 ods. 1 tejto hlavy alebo podľa Dohody o WTO, nesmie resp. nesmú začať konanie o urovnaní sporu týkajúce sa toho istého opatrenia na inom fóre do toho času, kým sa neskončí prvé konanie. Na účely tohto odseku sa konania o urovnaní sporu podľa Dohody o WTO pokladajú za začaté na základe žiadosti strany, prípadne signatárskeho štátu strednej Afriky, o zriadenie rozhodcovského tribunálu podľa článku 6 Dohody o pravidlách a postupoch platných pre urovnanie sporov WTO.

3. Táto dohoda nebráni strane prípadne signatárskym štátom strednej Afriky v tom, aby uplatnila resp. uplatnili pozastavenie plnenia záväzkov, ktoré schválil orgán WTO na urovnávanie sporov.

Článok 87

Lehoty

1. Lehoty stanovené v tejto hlave vrátane lehôt, ktoré majú rozhodcovské tribunály na oznámenie svojich rozhodnutí, sa počítajú v kalendárnych dňoch odo dňa nasledujúceho po úkone alebo skutočnosti, ktorých sa týkajú.

2. Každá lehota stanovená v tejto hlave sa môže predĺžiť na základe vzájomnej dohody strán.

Článok 88

Zmena hlavy VI

Výbor DHP môže rozhodnúť o zmene tejto hlavy a jej príloh.







HLAVA VII

VŠEOBECNÉ VÝNIMKY

Článok 89

Doložka o všeobecných výnimkách

S výhradou požiadavky, aby sa takéto opatrenia neuplatňovali spôsobom, ktorý by predstavoval svojvoľnú alebo bezdôvodnú diskrimináciu medzi stranami v situáciách vyznačujúcich sa prevažne rovnakými okolnosťami, prípadne skryté obmedzovanie obchodu s tovarom a so službami alebo práva usadiť sa, žiadne z ustanovení tejto dohody nemožno vykladať tak, aby bránilo stranám prijať alebo uplatňovať opatrenia, ktoré:

a) sú nevyhnutné na zabezpečenie ochrany verejnej bezpečnosti a morálky alebo na zachovanie verejného poriadku;

b) sú nevyhnutné na ochranu života alebo zdravia ľudí, zvierat alebo rastlín;

c) sú nevyhnutné na zabezpečenie súladu so zákonmi alebo inými právnymi predpismi, ktoré nie sú v rozpore s ustanoveniami tejto dohody vrátane opatrení týkajúcich sa:

i) predchádzania falošným a podvodným praktikám alebo riešenia dôsledkov neplnenia záväzkov zo zmlúv,

(ii) ochrany súkromia jednotlivcov, pokiaľ ide o spracovanie a šírenie osobných údajov, a ochrany dôverných záznamov a účtov jednotlivých osôb;

iii) bezpečnosti;

iv) uplatňovania colných predpisov a postupov alebo

v) ochrany práv duševného vlastníctva;

d) sa týkajú dovozu alebo vývozu zlata alebo striebra;

e) sú nevyhnutné na ochranu národných pamiatok s umeleckou, historickou alebo archeologickou hodnotou;

f) sa týkajú ochrany neobnoviteľných prírodných zdrojov, ak sa tieto opatrenia zavádzajú spoločne s obmedzeniami domácej produkcie alebo spotreby tovarov, poskytovania alebo využívania domácich služieb a obmedzeniami týkajúcimi sa domácich investorov;

g) týkajú sa produktov väzenskej práce alebo

h) sú v rozpore s článkami tejto dohody o národnom zaobchádzaní za predpokladu, že rozdiel v zaobchádzaní má za cieľ zabezpečiť účinné a nestranné uloženie alebo výber priamych daní z hospodárskej činnosti investorov alebo poskytovateľov služieb druhej strany ( 5 ).

Článok 90

Výnimky z dôvodu bezpečnosti

1. Žiadne z ustanovení tejto dohody nemožno vykladať tak, aby:

a) sa od strán vyžadovalo poskytnutie informácie, ktorej zverejnenie považujú v rozpore s ich základnými bezpečnostnými záujmami;

b) bránilo stranám prijať opatrenia, ktoré považujú za nevyhnutné na ochranu ich základných bezpečnostných záujmov:

i) týkajúcich sa štiepnych a termonukleárnych materiálov alebo materiálov, z ktorých sa tieto vyrábajú;

ii) týkajúcich sa hospodárskych činností podnikov vykonávaných priamo alebo nepriamo na účely zásobovania vojenských zariadení;

iii) týkajúcich sa výroby zbraní, munície a vojenského materiálu alebo obchodu s nimi;

iv) týkajúcich sa verejného obstarávania, ktoré je nevyhnutne dôležité z dôvodu národnej bezpečnosti alebo na účely národnej obrany

v) prijatých v čase vojny alebo inej mimoriadnej situácie v medzinárodných vzťahoch alebo

c) bránilo stranám prijať akékoľvek opatrenie na splnenie povinností, ktoré prijali v záujme udržania medzinárodného mieru a bezpečnosti.

2. Výbor DHP bude v čo najväčšej miere informovaný o opatreniach prijatých podľa odseku 1 písm. b) a ods. 1 písm. c) a o skončení ich uplatňovania.

Článok 91

Dane

1. Žiadne z ustanovení tejto dohody ani akejkoľvek inej dohody prijatej v rámci uplatňovania tejto dohody nemožno vykladať tak, aby stranám bránilo rozlišovať pri uplatňovaní príslušných ustanovení ich daňových predpisov medzi daňovými poplatníkmi, ktorí nie sú v rovnakej situácii, najmä vzhľadom na miesto ich bydliska alebo vzhľadom na miesto ich kapitálových investícií.

2. Žiadne z ustanovení tejto dohody ani akejkoľvek inej dohody prijatej v rámci uplatňovania tejto dohody nemožno vykladať tak, aby bránilo prijať alebo uplatňovať akékoľvek opatrenia, ktoré sú zamerané na zabránenie daňových únikov alebo vyhýbania sa plateniu daní v súlade s dohovormi o zamedzení dvojitého zdanenia alebo inými daňovými dohodami alebo vnútroštátnymi daňovými zákonmi.

3. Žiadne z ustanovení tejto dohody nemá vplyv na práva a povinnosti strán podľa akýchkoľvek daňových dohovorov. V prípade rozporu medzi touto dohodou a akýmkoľvek daňovým dohovorom má vo veci rozpornej otázky prednosť takýto dohovor.







HLAVA VIII

VŠEOBECNÉ A ZÁVEREČNÉ USTANOVENIA

Článok 92

Výbor DHP

1. Na vykonávanie tejto dohody sa v lehote troch mesiacov od podpisu tejto dohody zriadi Výbor DHP.

2. Strany sa dohodli na zložení, organizácii a fungovaní Výboru DHP.

3. Výbor DHP je zodpovedný za správu všetkých oblastí, na ktoré sa vzťahuje táto dohoda, a za uskutočnenie všetkých úloh uvedených v tejto dohode.

4. Výbor DHP prijíma rozhodnutia na základe konsenzu.

5. Na uľahčenie komunikácie a zabezpečenie účinného vykonávania tejto dohody každá strana určí kontaktné miesto.

Článok 93

Regionálne organizácie

Komisia Hospodárskeho a menového spoločenstva strednej Afriky (CEMAC) a Generálny sekretariát Hospodárskeho spoločenstva stredoafrických štátov (CEEAC) sa vyzývajú, aby sa zúčastňovali na všetkých zasadnutiach Výboru DHP.

Článok 94

Pokračovanie rokovaní a vykonávanie dohody

1. Strany budú pokračovať v rokovaniach v súlade s harmonogramami vymedzenými v tejto dohode v rámci existujúcich štruktúr rokovania.

2. Keď sa rokovania ukončia, návrhy zmien a doplnení, ktoré z nich vyplývajú, budú predložené príslušným vnútroštátnym orgánom na schválenie.

3. Strany až do zriadenia Výboru DHP a iných príslušných inštitúcií a výborov v rámci úplnej DHP vymedzenej v článku 1 prijmú ustanovenia potrebné na správu a vykonávanie tejto dohody a splnia úlohy Výboru DHP vždy, keď sa naň v tejto dohode odkazuje.

Článok 95

Vymedzenie strán a plnenie povinností

1. Zmluvné strany tejto dohody sú Kamerunská republika, ďalej len „zmluvná strana stredná Afrika“, na jednej strane, a Európske spoločenstvo alebo jeho členské štáty alebo Európske spoločenstvo a jeho členské štáty v rámci ich príslušných oblastí právomocí stanovených v Zmluve o založení Európskeho spoločenstva, ďalej len „zmluvná strana ES“, na druhej strane.

2. Na účely tejto dohody sa zmluvná strana Stredná Afrika zaväzuje konať spoločne.

3. Na účely tejto dohody sa pod pojmom „strana“ rozumejú štáty strednej Afriky konajúce spoločne alebo zmluvná strana ES podľa toho, o aký prípad ide. Pod pojmom „strany“ sa rozumejú štáty strednej Afriky konajúce spoločne a zmluvná strana ES.

4. V prípade, ak je ustanovené individuálne konanie alebo ak sa takéto konanie vyžaduje na výkon práv alebo na plnenie povinností podľa tejto dohody, odkazuje sa na „signatárske štáty strednej Afriky“.

5. Strany alebo signatárske štáty strednej Afriky, podľa toho, o aký prípad ide, prijmú všetky všeobecné alebo osobitné opatrenia potrebné na splnenie svojich povinností vyplývajúcich z tejto dohody a dohliadajú na dosiahnutie cieľov vymedzených v tejto dohode.

Článok 96

Koordinátori a výmena informácií

1. Na uľahčenie komunikácie a zabezpečenie účinného vykonávania tejto dohody každá strana vymenuje po nadobudnutí platnosti tejto dohody koordinátora. Vymenovaním koordinátorov nie je dotknuté osobitné vymenovanie príslušných orgánov podľa osobitných hláv a kapitol tejto dohody.

2. Na žiadosť jednej strany koordinátor druhej strany poskytne informácie o úrade alebo úradníkovi zodpovednom za všetky záležitosti týkajúce sa vykonávania tejto dohody a takisto poskytne potrebnú podporu na uľahčenie komunikácie s dožadujúcou stranou.

3. Na žiadosť jednej strany, a v rozsahu prípustnom zo zákona, každá strana prostredníctvom svojho koordinátora poskytne informácie a okamžite odpovie na všetky otázky druhej strany, ktoré sa týkajú existujúceho alebo navrhnutého opatrenia alebo medzinárodnej dohody, ktorá by mohla ovplyvniť obchod medzi stranami.

4. Každá strana dohliada na to, aby sa jej zákony, iné právne predpisy, postupy a všeobecne platné správne rozhodnutia týkajúce sa akýchkoľvek obchodných záležitostí, na ktoré sa vzťahuje táto dohoda, bezodkladne zverejnili alebo sprístupnili verejnosti a oznámili druhej strane.

5. Bez toho, aby boli dotknuté ustanovenia tejto dohody o transparentnosti, má sa za to, že informácie uvedené v tomto článku sú poskytnuté v momente, keď boli sprístupnené prostredníctvom náležitého oznámenia Svetovej obchodnej organizácii alebo keď boli sprístupnené na úradnej, verejnej a bezplatne prístupnej internetovej stránke príslušnej strany.

Článok 97

Regionálna preferencia

1. Žiadne z ustanovení tejto dohody neukladá žiadnej strane povinnosť poskytnúť druhej strane tejto d